Proposta emendata għal REGOLAMENT TAL-PARLAMENT EWROPEW U TAL-KUNSILL li jistabbilixxi programm ta’ azzjoni għat-taxxa fl-Unjoni Ewropea għall-perjodu 2014-2020 (Fiscalis 2020) u jirrevoka d-Deċiżjoni Nru 1482/2007/KE /* COM/2012/0465 final - 2011/0341/b (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Fid-29 ta' Ġunju 2011, il-Kummissjoni adottat proposta għall-Qafas Finanzjarju Pluriennali li jmiss għall-perjodu 2014-2020[1]: baġit għat-twettiq tal-Istrateġija Ewropa 2020 li fost affarijiet oħra tipproponi programm Fiscalis 2020 ġdid. Dan il-programm se jikkontribwixxi għall-Istrateġija Ewropa 2020 għal tkabbir intelliġenti, sostenibbli u inklużiv[2], bit-tisħiħ tal-funzjonament tas-sistemi tat-taxxa fl-Istati Membri u s-Suq Uniku tal-Unjoni. Permezz tal-faċilitazzjoni tal-evoluzzjoni tal-amministrazzjonijiet tat-taxxa f'amministrazzjonijiet tat-taxxa elettroniċi, il-programm il-ġdid jikkontribwixxi wkoll għat-twaqqif ta’ Suq Uniku diġitali (‘Aġenda Diġitali għall-Ewropa’). Il-funzjonament mingħajr xkiel tas-sistemi tat-tassazzjoni fis-suq intern jiddependi fuq l-ipproċessar effikaċi u effiċjenti ta’ tranżazzjonijiet transkonfinali minn amministrazzjonijiet tat-taxxa nazzjonali, il-prevenzjoni ta’ u l-ġlieda kontra l-frodi tat-taxxa u l-protezzjoni tad-dħul tat-taxxa. Dan jimplika skambju ta’ kwantitajiet kbar ta’ informazzjoni bejn amministrazzjonijiet tat-taxxa, iżda wkoll amministrazzjonijiet tat-taxxa aktar effiċjenti u bi tnaqqis tal-piż amministrattiv u ekonomiku kif ukoll ta' żmien għall-kontribwenti involuti f’attivitajiet transkonfinali. Dan jista’ jintlaħaq biss abbażi ta’ kooperazzjoni bejn l-amministrazzjonijiet tat-taxxa tal-Istati Membri u l-partijiet terzi. Meta jitqies il-livell ta' globalizzazzjoni li dejjem qiegħed jiżdied, il-ġlieda effiċjenti kontra l-frodi wkoll għandha jkollha dimensjoni internazzjonali. Għaldaqstant, il-programm ser jappoġġja wkoll l-iskambju ta' informazzjoni ma' pajjiżi li mhumiex Stati Membri fil-qasam tal-ftehimiet internazzjonali konklużi mal-pajjiżi kkonċernati li mhumiex Stati Membri. Il-programm propost se jappoġġja l-kooperazzjoni l-aktar bejn l-awtoritajiet tat-taxxa u, fejn xieraq, il-partijiet ikkonċernati l-oħra. Dan huwa l-programm suċċessur tal-Programm Fiscalis 2013 li jintemm fil-31 ta' Diċembru 2013. Il-programm Fiscalis 2020 propost ser jappoġġja l-kooperazzjoni fil-qasam tat-taxxa fl-Unjoni raggruppata, min-naħa waħda, madwar netwerking uman u l-bini ta’ kompetenzi, u min-naħa l-oħra madwar il-bini ta’ kapaċitajiet fl-IT. L-ewwel raggruppament jippermetti l-iskambju ta’ prattiki tajba u għarfien operattiv bejn l-Istati Membri u pajjiżi oħra parteċipanti fil-programm. Permezz ta’ dan tal-aħħar il-programm jista’ jiffinanzja infrastruttura u sistemi xierqa tal-IT li jippermettu li amministrazzjonijiet tat-taxxa fl-Unjoni jevolvu f’amministrazzjonijiet kompletament elettroniċi. Il-valur miżjud ewlieni tal-programm huwa ġġenerat bit-titjib tal-kapaċità tal-Istati Membri fil-ġlieda kontra l-frodi u possibbilment il-ġenerazzjoni ta' dħul, filwaqt li jnaqqsu l-ispejjeż fl-iżvilupp tal-għodod għal dawn il-finijiet. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT 2.1. Konsultazzjonijiet u kompetenzi Fil-kuntest tal-evalwazzjoni ta’ nofs il-perjodu tal-programm Fiscalis 2013[3], kuntrattur analizza l-effikaċja, l-effiċjenza, ir-rilevanza u l-valur miżjud tal-programm. Intużat dejta ta’ monitoraġġ disponibbli minn attivitajiet differenti. Kuntrattur ieħor wettaq studju tal-qafas possibbli tal-programm Fiscalis tal-ġejjieni[4]: fosthom analiżi komprensiva ta' sfidi u problemi strutturali fil-ġejjieni tas-sistemi ta' tassazzjoni fis-suq intern. Is-sejbiet ta' dan l-istudju ġew diskussi mar-rappreżentanti tal-pajjiżi parteċipanti f'werkxop li ġie organizzat f'Ġunju tal-2011. Bi tħejjija għal dawn il-werkxops, fir-rebbiegħa tal-2011 ġiet organizzata diskussjoni fil-laqgħa rilevanti tal-Kumitati tal-programm[5] fejn il-pajjiżi parteċipanti ġew mitluba jidentifikaw il-punti b’saħħithom ewlenin tal-programm u kif tista’ tittejjeb l-effiċjenza tal-programm. B’kunsiderazzjoni tal-importanza tal-attivitajiet relatati mal-iskambju ta’ informazzjoni, sar studju separat fuq l-istrateġija ta’ implimentazzjoni ġejjiena għall-iskambju ta’ informazzjoni. Dan l-istudju ġie ppreżentat f’werkxops għall-Uffiċjali tal-Informazzjoni Ewlenin tal-amministrazzjonijiet tat-taxxa f’Ġunju 2011. Tħejjiet valutazzjoni tal-impatt li tanalizza l-kontinwazzjoni tal-programmi ta' Fiscalis u din ġiet approvata mill-Bord tal-Valutazzjoni tal-Impatt fit-22 ta' Settembru tal-2011. Ir-rakkomandazzjonijiet għat-tfassil u t-titjib ulterjuri tal-programm ġew ikkunsidrati fl-iżvilupp tal-proposta dwar il-programm ġejjieni. Pereżempju, l-għanijiet tal-programm poġġew aktar enfasi fuq it-tnaqqis tal-piżijiet amministrattivi fuq l-amministrazzjonijiet tat-taxxa u l-kontribwenti, it-titjib tal-kooperazzjoni ma’ pajjiżi terzi u partijiet terzi, u t-tisħiħ tal-ġlieda kontra l-frodi tat-taxxa. Barra minn hekk, il-proposta tal-programm tinkludi għodod ġodda sabiex jiġu indirizzati sfidi ġodda, notevolment tipi ġodda ta' azzjoni konġunta, it-titjib tad-disponibbiltà tar-riżultati tal-attivitajiet tal-programm fil-waqt li jittieħed vantaġġ minn metodi ta’ kollaborazzjoni onlajn u d-definizzjoni ta’ qafas għall-monitoraġġ aħjar tar-riżultati tal-programm. 2.2. Valutazzjoni tal-impatt B’kunsiderazzjoni tal-kuntest politiku ġenerali u l-problemi ġejjiena fil-qasam tat-taxxa fid-deċennju li ġej, ġew analizzati għadd ta’ alternattivi ta’ politika, li tqabblu fil-valutazzjoni tal-impatt li tinsab mal-programmi attwali. (1) Xenarju bażi: l-issuktar tal-programm bl-objettivi u d-diżinn attwali tiegħu. (2) Il-programm ma jiġix issuktat: il-programm ma jitkompliex u l-finanzjament tal-UE ma jibqax jiġi pprovdut għall-għodod tal-IT, l-azzjonijiet konġunti jew l-attivitajiet ta’ taħriġ li jappoġġjaw il-kooperazzjoni fil-qasam tat-taxxa. (3) Aġġornament tax-xenarju bażi: Din l-opzjoni għandha tinkludi x-xenarju bażi u tfassal l-objettivi għall-isfidi futuri. Hija tiffoka iżjed fuq il-ġlieda kontra l-frodi, l-evitar u l-evażjoni, il-ħidma lejn amministrazzjoni tat-taxxa aktar effiċjenti, l-indirizzar tal-piż amministrattiv għoli għall-kontribwenti u l-amministrazzjonijiet tat-taxxa u l-kunsiderazzjoni tal-kooperazzjoni mal-pajjiżi terzi u l-partijiet terzi. (4) Aġġornament u indirizzar ta’ politiki ġodda: Minbarra li tindirizza l-problemi deskritti taħt l-opzjoni “aġġornament tax-xenarju bażi”, din l-opzjoni ta’ politika toffri l-mezzi sabiex tiġi estiża l-kooperazzjoni f’oqsma ġodda li jistgħu jsegwu mill-evoluzzjoni tal-poltiika u b’mod ewlieni tippermetti li l-programm ikollu l-mezzi sabiex jiffaċilita l-applikazzjoni u l-implimentazzjoni koerenti ta’ din il-leġiżlazzjoni l-ġdida u jimplimenta l-iskambju relatat ta’ informazzjoni u kooperazzjoni amministrattiva. Il-valutazzjoni tal-impatt identifika l-alternattiva 3 "Aġġornament tax-xenarju bażi" bħala l-alternattiva ppreferuta. Din hija konformi mal-proposta għal baġit ġdid għall-Ewropa 2020 u hija l-aktar alternattiva aċċettabbli għall-Istati Membri. 3. ELEMENTI LEGALI TAL-PROPOSTA 3.1. Bażi legali Il-programm Fiscalis 2020 propost jipprovdi mekkaniżmi, mezzi u anke l-finanzjament meħtieġ bil-għan li tittejjeb il-kooeprazzjoni bejn l-amministrazzjonijiet tat-taxxa. Il-miżura proposta tinkludi, fost l-oħrajn, azzjonijiet konġunti bħal seminars, werksops, taħriġ, kontrolli multilaterali, ħolqien ta' timijiet ta' esperti eċċ. li l-Istati Membri u l-uffiċjali tagħhom ikunu jistgħu jipparteċipaw fihom fuq bażi volontarja. L-għan ġenerali ta' dawn l-azzjonijiet konġunti huwa t-titjib tal-kooperazzjoni amministrattiva u t-titjib tal-kapaċità amministrattiva tal-Istati Membri fil-qasam tat-taxxa li jkun jiġġustifika l-użu tal-Artikolu 197 tat-TFUE. Parti importanti mill-programm Fiscalis 2020 tikkonċerna l-appoġġ tal-iskambju ta' informazzjoni bejn l-Istati Membri fil-qafas tal-kooperazzjoni amministrattiva fil-qasam tat-tassazzjoni fl-Unjoni Ewropea. Il-leġiżlazzjoni relevanti tal-Unjoni dwar il-kooperazzjoni amministrattiva tipprevedi l-użu mill-Istati Membri tas-Sistemi ta' Informazzjoni Ewropej. Dan il-programm jispeċifika li l-Kummissjoni, flimkien mal-pajjiżi parteċipanti, għandha tiżgura li dawn is-sistemi jiġu żviluppati, operati u mantnuti kif xieraq. F'dan il-kuntest, huwa jbassar bini ta' kapaċità tal-IT, min-naħa tal-Unjoni, permezz tal-iżvilupp, il-manutenzjoni, l-operat u l-kontroll tal-kwalità tal-komponenti tal-Unjoni tas-sistemi msemmija. Dawn il-komponenti uniċi ser jintużaw mill-Istati Membri minflok diversi apparati differenti. Qiegħda tiġi prevista wkoll il-koordinazzjoni tal-istabbiliment u l-funzjonament tal-komponenti tal-Unjoni u mhux tal-Unjoni tas-sistemi, bil-għan li jiġu żgurati l-operabbiltà, l-interkonnettività u t-titjib kontinwu. Dawn l-aspetti ta' bini ta' kapaċità tal-IT jiġġustifikaw li l-programm jiddependi wkoll fuq l-Artikolu 114 tat-TFUE. Meta titqies ir-rata tal-globalizzazzjoni li kull ma jmur qiegħda tiżdied fl-ekonomija, il-koopearzzjoni amministrattiva ma' pajjiżi terzi żviluppati hija essenzjali fil-ġlieda effiċjenti kontra l-frodi tat-taxxa. Għas-simplifikazzjoni u l-faċilitazzjoni tal-kooperazzjoni teknika bejn dawk il-pajjiżi u l-Istati Membri u għat-titjib tas-sigurtà tal-iskambju li jsir bħalissa ta' informazzjoni sensittiva fil-kuntest ta' ftehimiet bilaterali dwar it-taxxa, l-Unjoni għandha tikkonkludi ftehimiet ma pajjiżi terzi żviluppati li jkunu jippermettu l-użu minn dawn il-pajjiżi tal-komponenti tal-Unjoni tas-Sistemi ta' Informazzjoni Ewropej. Għaldaqstant, l-Artikolu 212 tat-TFUE jintuża bħala bażi legali oħra supplimentari. 3.2. Sussidjarjetà u Proporzjonalità Azzjoni fuq livell tal-Unjoni pjuttost milli fuq livell nazzjonali hija meħtieġa għar-raġunijiet li ġejjin: · Għal dak li jirrigwarda l-leġiżlazzjoni dwar it-tassazzjoni, mhuwiex biżżejjed li tiġi adottata leġiżlazzjoni fuq livell Ewropew, billi jiġi awtomatikament preżunt li l-implimentazzjoni tagħha tiffunzjona mingħajr xkiel u jekk le, il-proċedura tal-ksur tkun biżżejjed. Sabiex tiġi implimentata b’mod effiċjenti l-liġi tat-taxxa tal-UE u dik nazzjonali, huwa meħtieġ li jkun hemm kooperazzjoni u koordinazzjoni fuq livell Ewropew. · L-isfidi identifikati ma jistgħux jiġu indirizzati jekk l-Istati Membri ma jħarsux lil hinn mill-fruntieri tat-territorju amministrattiv tagħhom u jikkooperaw b'mod intensiv mas-26 kontraparti l-oħrajn. Mingħajr kooperazzjoni u koordinazzjoni intensa bejn l-Istati Membri l-kompetizzjoni tat-taxxa u t-tax shopping inġusti jistgħu jiżdiedu, waqt li dawk li jwettqu l-frodi jistgħu jistfruttaw in-nuqqas ta’ kooperazzjoni bejn l-awtoritajiet nazzjonali. Il-programm Fiscalis 2020, implimentat mill-Kummissjoni, joffri qafas tal-Unjoni lill-Istati Membri biex ikunu jistgħu jiżviluppaw dawn l-attivitajiet ta' kooperazzjoni, li jkun ħafna aktar kosteffettiv milli kieku kull Stat Membru jwaqqaf qafas ta' kooperazzjoni individwali fuq bażi bilaterali jew multilaterali. · Il-programm Fiscalis 2020 jappoġġja wkoll in-netwerk ta' komunikazzjoni apposta u sikur ħafna li jippermetti l-iskambju ta' informazzjoni fil-qafas tal-kooperazzjoni amministrattiva, kemm għat-tassazzjoni diretta kif ukoll għal dik indiretta. Il-programm joħloq dawn l-interkonnessjonijiet bejn l-amministrazzjonijiet tat-taxxa nazzjonali f’madwar 5,000[6] punt ta’ konnessjoni Din in-netwerk tal-IT tiżgura li kull amministrazzjoni nazzjonali tkun teħtieġ li tikkonnettja darba biss ma’ din l-infrastruttura komuni sabiex tkun tista’ tiskambja kwalunkwe tip ta’ informazzjoni. Jekk infrastruttura bħal din ma tkunx disponibbli l-Istati Membri jkollhom jingħaqdu 26 darba mas-sistemi nazzjonali ta’ kull wieħed mill-Istati Membri l-oħra. Il-Kummissjoni għandha, għall-finijiet tal-implimentazzjoni tal-programm, skont l-Artikolu 17 tat-TUE, teżerċita funzjonijiet ta' koordinazzjoni, eżekuttivi u maniġerjali, kif stabbilit fit-Trattati. Għaldaqstant, il-programm Fiscalis 2020 huwa konformi mal-prinċipji tas-sussidjarjetà u l-proporzjonalità (kif stabbiliti fl-Art. 5 tat-Trattat tal-Unjoni Ewropea (TUE). 3.3. Strument B’konformità mal-konklużjoni tal-valutazzjoni tal-impatt rilevanti, huwa xieraq li jsir intervent tal-UE permezz ta’ programm ta’ finanzjament. B’kunsiderazzjoni tal-informazzjoni pożittiva li nkisbet mill-evalwazzjoni ta’ nofs il-perjodu tal-programm Fiscalis 2013, il-Kummissjoni qiegħda tipproponi programm Fiscalis 2020 bħala suċċessur. F'konformità mal-politika leġiżlattiva tal-Kummissjoni li ġiet adottata fl-ambitu tal-Qafas Finanzjarju Pluriennali, il-programm ta' finanzjament suċċessur qiegħed jiġi propost bħala regolament. 4. IMPLIKAZZJONI BAĠITARJA Iż-żmien tar-reviżjoni tal-programmi ta’ finanzjament tal-UE huwa konness mal-proposta għal Qafas Finanzjarju Pluriennali ġdid, kif emendat fis-6 ta' Lulju 2012[7]. Skont din il-proposta, f’dan ir-Regolament dwar il-Programm Fiscalis 2020 hemm qafas baġitarju ta’ EUR 234.370.000 (fi prezzijiet attwali) għall-perjodu 2014-2020. Il-Programm Fiscalis 2020 se jiġi implimentat permezz ta’ metodu ta’ ġestjoni ċentrali diretta u b’mod ibbażat fuq il-prijorità. Il-programmi ta’ ħidma jiġu stabbiliti – flimkien mal-partijiet interessati – billi jiġu stipulati l-prijoritajiet għal perjodu speċifiku. 5. ELEMENTI FAKULTATTIVI 5.1. Annotazzjonijiet għal dispożizzjonijiet legali speċifiċi 5.1.1. Kapitolu I: Dispożizzjonijiet Ġenerali Il-kamp ta' applikazzjoni tal-programm inġieb konformi mal-leġiżlazzjoni tat-taxxa reċenti tal-Unjoni li jfisser li mhux se jkopri biss il-VAT, id-dazji tas-sisa u t-taxxi fuq l-introjtu u l-kapital iżda wkoll taxxi oħra li huma soġġetti għal-leġiżlazzjoni tat-taxxa tal-UE. Il-Programm Fiscalis 2020 se jkun miftuħ għal parteċipazzjoni min-naħa tal-Istati Membri, il-Pajjiżi Kandidati u Kandidati potenzjali. B’konformità mal-politika ġenerali tal-Unjoni f’dan ir-rigward, il-pajjiżi tal-Politika Ewropea tal-Viċinat se jkollhom ukoll il-possibbiltà li jieħdu sehem fil-programm taħt ċerti kundizzjonijiet. Finalment, jistgħu jipparteċipaw ukoll ‘esperti esterni’ f’azzjonijiet speċifiċi (pereżempju rappreżentanti ta’ awtoritajiet oħra, organizzazzjonijiet kummerċjali, nazzjonali u internazzjonali, u possibilment esperti oħra), jekk dan ikun meħtieġ għat-twettiq tal-għanijiet tal-programm. (a) L-għanijiet tal-programm Fiscalis 2020 jindirizzaw il-problemi li ġew identifikati u l-isfidi mistennija fil-qasam tal-politika u l-awtoritajiet tat-taxxa fl-Ewropa għad-deċennju li ġej. L-għan ġenerali tal-programm huwa li jsaħħaħ is-suq intern permezz ta' sistemi tat-tassazzjoni effiċjenti u effettivi. Sabiex tingħata tweġiba adegwata għall-isfidi futuri fil-qasam tat-taxxa fl-Unjoni, ġie identifikat l-objettiv speċifiku li ġej għall-programm: it-titjib tal-operat tas-sistemi tat-tassazzjoni, partikolarment permezz tal-kooperazzjoni bejn il-pajjiżi parteċipanti, l-awtoritajiet tat-taxxa tagħhom, l-uffiċjali u l-esperti esterni tagħhom. Il-programm ser ikollu l-prijoritajiet li ġejjin: it-tisħiħ tat-tħejjija, l-applikazzjoni koerenti u l-implimentazzjoni effettiva tal-liġi tat-taxxa tal-Unjoni (b) il-ġlieda kontra l-frodi tat-taxxa, l-evażjoni tat-taxxa u l-evitar tat-taxxa, partikolarment permezz tat-tisħiħ ta' kooperazzjoni amministrattiva effettiva u effiċjenti u l-iskambju ta' informazzjoni (c) il-kontribuzzjoni fit-tnaqqis tal-piż amministrattiv fuq l-amministrazzjonijiet tat-taxxa u l-kosti ta' konformità għall-kontribwenti (d) il-ħidma lejn amministrazzjoni tat-taxxa effiċjenti, partikolarment fir-rigward tal-konformità tat-taxxa u l-kapaċità amministrattiva għall-amministrazzjonijiet tat-taxxa. (e) it-titjib tal-applikazzjoni u l-implimentazzjoni koerenti tal-politika tat-taxxa tal-Unjoni. (f) it-titjib tal-kooperazzjoni ma' organizzazzjonijiet internazzjonali, awtoritajiet governattivi oħrajn, pajjiżi terzi, operaturi ekonomiċi u l-organizzazzjonijiet tagħhom bil-għan li jiġu miġġielda l-frodi tat-taxxa, l-evażjoni tat-taxxa ul-evitar tat-taxxa, b'mod partikolari permezz tat-tisħiħ ta' kooperazzjoni amministrattiva effettiva u effiċjenti u skambju ta' informazzjoni, li żżid il-konformità tat-taxxa u t-titjib tal-amministrazzjoni tat-taxxa. Il-ħolqien tas-SEAE taħt l-awtorità tar-Rappreżentant Għoli Viċi-President (RgħVP) ser jiffaċilita aktar koerenza u koordinazzjoni fin-negozjati tal-UE ma' pajjiżi sħab li jkunu jirrekjedu kooperazzjoni internazzjonali. 5.1.2. Kapitolu II: Azzjonijiet eliġibbli It-tipi ta’ azzjonijiet ikkunsidrati eliġibbli għal finanzjament taħt il-programm huma simili għal dawk taħt il-programm attwali, jiġifieri: · Azzjonijiet Konġunti li l-għan tagħhom huwa l-iskambju ta’ għarfien u prattiki tajba bejn uffiċjali tat-taxxa tal-pajjiżi parteċipanti; · Sistemi tal-Informazzjoni Ewropej (SIE)[8] li jiffaċilitaw l-iskambju ta’ informazzjoni u l-acċess għal dejta komuni; · Attivitajiet ta’ taħriġ li jwasslu għall-bini ta’ kompetenzi umani għall-uffiċjali tat-taxxa madwar l-Ewropa. Ġew introdotti modifiki f’ċerti kategoriji ta’ azzjonijiet. · Il-programm Fiscalis 2020 se jinkludi ċerti għodod ġodda ta’ azzjoni konġunta: · It-timijiet esperti huma forom strutturati ta’ kooperazzjoni, li jiġbru kompetenzi u/jew jindirizzaw attivitajiet operazzjonali speċifiċi. Jistgħu jitwaqqfu b’karattru nonpermanenti jew permanenti u jistgħu jirċievu appoġġ bħal servizzi ta’ kollaborazzjoni onlajn, assistenza amministrattiva u faċilitajiet ta’ infrastruttura u tagħmir għat-tisħiħ tat-twettiq u s-suċċess ta’ azzjoni. · L-azzjonijiet għall-bini ta’ kapaċitajiet fl-amministrazzjoni pubblika jappoġġjaw lill-awtoritajiet tat-taxxa li jħabbtu wiċċhom ma’ diffikultajiet partikolari, li jistgħu jkunu n-nuqqas ta’ għarfien, kompetenzi, nuqqasijiet organizzattivi jew kwalunkwe nuqqas ieħor li jistgħu jiġu superati permezz ta’ azzjonijiet ta’ appoġġ imfassla apposta li jiġu pprovduti minn pajjiżi msieħba u/jew uffiċjali tal-Kummissjoni. · Għal dak li jirrigwarda s-Sistemi tal-Informazzjoni Ewropej, il-programm il-ġdid jiddefinixxi l-“komponenti tal-Unjoni” bħala assi u servizzi tal-IT li jikkonċernaw xi wħud mill-Istati Membri jew kollha kemm huma u huma l-proprjetà jew jiġu akkwistati mill-Kummissjoni. Dawn il-komponenti tal-Unjoni huma deskritti fil- punt 2 tal-Anness tal-att legali propost. Il-“komponenti nazzjonali” kollha huma komponenti li mhumiex “komponenti tal-Unjoni”. Huma jiġu żviluppati, installati u operati minn Stati Membri, u għalhekk huma soġġetti għall-finanzjament u r-responsabbiltà tal-Istati Membri. Id-definizzjoni mill-ġdid tal-komponenti tal-Unjoni għandha tiġi kkunsidrata fid-dawl tal-prattika li qiegħda tinbidel tal-iżvilupp tas-sistemi tal-IT. Attwalment kull Stat Membru huwa responsabbli għall-implimentazzjoni tas-sistemi nazzjonali tiegħu skont speċifikazzjonijiet komuni, li jirriżultaw f’27 żvilupp għal kull sistema, 27 interfaċċja kummerċjali, 27 skeda ta’ żvilupp, 27 grupp ta’ diffikultajiet relatati mal-proġett jew operattivi, eċċ. B’mod partikolari fid-dawl tal-kriżi ekonomika finanzjarja, il-Kummissjoni tikkunsidra li l-iżvilupp tas-sistemi tal-IT għandu jsir b’iktar effiċjenza. Din l-evoluzzjoni għandha l-mira li ttejjeb il-konsistenza tad-dejta u l-applikazzjoni ta’ regoli billi tqarreb b’mod gradwali lejn żvilupp tal-IT iżjed kondiviż (għarfien, dejta, komponenti tal-IT). Se twassal għal metodi ta’ ħidma mtejba pereżempju permezz ta’ mmudellar tal-proċess ta’ negozju u speċifikazzjonijiet aħjar ta’ kwalità iżda se ġġib ukoll iżjed standardizzazzjoni pereżempju bl-armonizzazzjoni tal-interfaċċji għall-kummerċjanti. L-approċċ ġdid lejn komponenti tal-Unjoni ser jillimita r-riskju għal żvilupp u pjanijiet ta' skjerament diverġenti. Jipprovdi wkoll mezzi addizzjonali għall-kontroll tal-finalizzazzjoni tal-proġett peress li pjanijiet komuni jevitaw li l-inqas membru fil-katina tal-iżvilupp jiddetermina d-dħul fl-operat tal-proġett kollu. Is-SIE tista' tintuża wkoll bħala appoġġ għall-iskambju ta' informazzjoni bejn pajjiżi mhux tal-UE u l-Istati Membri fil-qafas ta' ftehimiet tat-taxxa bilaterali. 5.1.3. Kapitolu IV: Implimentazzjoni Sabiex ikunu żgurati kundizzjonijiet uniformi għall-implimentazzjoni ta’ dan ir-Regolament, il-Kummissjoni għandha tingħata s-setgħat ta’ implimentazzjoni. Effettivament se jiġi adottat programm ta’ ħidma annwali skont il-proċedura ta’ eżaminazzjoni msemmija fl-Artikolu 5 tar-Regolament (UE) Nru 182/2011 tal-Parlament Ewropew u l-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[9]. 5.2. Simplifikazzjoni 5.2.1. X’kien il-kontribut tal-proposta għas-simplifikazzjoni? (g) Koerenza mar-regolament finanzjarju Il-proposta tal-programm hija koerenti fis-sħiħ mar-regolament finanzjarju u d-dispożizzjonijiet ta’ implimentazzjoni tiegħu. L-għotjiet u l-akkwisti huma l-istrumenti finanzjarji ewlenin użati biex jiġi implimentat il-programm. Il-programm jinkorpora l-miżuri ta’ simplifikazzjoni proposti fil-proposta tal-Kummissjoni għar-reviżjoni tar-regolament finanzjarju, prinċipalment ir-rikors għal somom f’daqqa, rati fissi u spejjeż ta’ unitajiet. Fid-dawl tal-importanza tal-ipproċessar tal-ispejjeż ta’ sussistenza u vvjaġġar imħallsa taħt il-programm, il-programm se jintroduċi miżuri ta’ simplifikazzjoni offruti mir-Regolament Finanzjarju l-ġdid f’dan il-qasam. (h) Koerenza bejn il-programmi Dwana u Fiscalis 2013 Il-ġestjoni tal-programmi Dwana u Fiscalis ta’ qabel kienet ġiet kompletament allinjata abbażi ta’ regoli ta’ akkwist u mudelli ta’ għotja identiċi, gwidi ta’ ġestjoni komuni u sistemi bbażati fuq l-IT. Il-mudell ta’ ġestjoni jinkludi proċeduri sempliċi u ċari għall-organizzazzjoni ta’ attivitajiet ta’ programm. Il-grupp ta’ ġestjoni ta’ programm tal-Kummissjoni huwa assistit minn gruppi ta’ ġestjoni ta’ programm fl-amministrazzjonijiet doganali u tat-taxxa differenti li jaġixxu bħala faċilitatur u l-ewwel punt ta’ kuntatt għad-dwani, li rispettivament huma l-uffiċjali tat-taxxa fl-Istati Membri. Il-mudell ta’ ġestjoni jippermetti l-użu ta’ attivitajiet, l-iżjed xi ftit ġimgħat, billi jirreaġixxi malajr għal ħtiġijiet emerġenti ġodda, waqt li fl-istess ħin iħares il-koerenza bejn l-attivitajiet differenti. L-Istati Membri esprimew is-sodisfazzjon tagħhom bil-mudell ta’ ġestjoni tal-programm fl-evalwazzjoni ta’ nofs il-perjodu[10]. Meta titqies il-konverġenza mill-qrib taż-żewġ programmi u oltre l-għan ta' simplifikazzjoni tal-proposta għall-qafas finanzjarju pluriennali 2014-2020[11], fil-bidu l-Kummissjoni pproponiet programm FISCUS wieħed bħala suċċessur tal-programmi Dwana u Fiscalis 2013[12]. Fid-dawl tal-unanimità tal-Istati Membri, li huma favur li l-programm uniku jinqasam, il-Kummissjoni, filwaqt li żammet mal-pożizzjoni tagħha kontra l-qasam, ipproponiet proposta emenda b'żewġ testi leġiżlattivi għall-programmmi Dwana u Fiscalis 2020 rispettivament. Minkejja l-introduzzjoni ta' dawn it-testi leġiżlattivi separati, iż-żamma tal-konverġenza bejn iż-żewġ programmi ser tibqa' prijorità għall-Kummissjoni, u fejn xieraq, din ser tiġi segwita ulterjorment fl-implimentazzjoni tal-programmi Dwana u Fiscalis 2020. (i) Il-programm ikkunsidra l-esternalizzazzjoni? Ġiet ikkunsidrata l-possibbiltà li l-programm futur jiġi implimentat permezz ta’ aġenzija eżekuttiva. Aġenzija tista' tingħata s-setgħa sabiex teżegwixxi kompiti bħall-għażla tal-attivitajiet taħt il-programm, il-preparazzjoni amministrattiva u s-segwitu tal-attivitajiet, il-monitoraġġ tal-attivitajiet, l-għotjiet u ksib ta' sistemi tal-IT. Madankollu, it-tali aġenzija eżekuttiva żżid saff addizzjonali għall-istruttura tal-governanza, iżżid l-ispejjeż tal-koordinazzjoni u l-kontrolli, tikkomplika u ttawwal t-teħid ta' deċiżjonijiet billi żżid proċeduri amministrattivi ġodda. Barra minn hekk, ikollha impatt negattiv fuq il-livell ta' għarfien fi ħdan il-Kummissjoni u żżid ir-riskju ta' frammentazzjoni tal-kontenut fir-rigward tal-aspetti amministrattivi. Din l-opzjoni ma ġġibx il-benefiċċji kummerċjali mistennija u għalhekk twarrbet. F’xenarju alternattiv, ġie kkunsidrat ukoll it-trasferiment tal-attivitajiet rilevanti kollha tal-IT lill-amministrazzjonijiet nazzjonali bl-eċċezzjoni tan-netwerk CCN/CSI u s-servizzi relatati tiegħu. F’dan ix-xenarju hemm riskju għoli li gradwalment jista’ jkun hemm il-ħtieġa tat-twaqqif ta’ iżjed strutturi ta’ governanza ċentrali. L-impatt li jirriżulta jkun simili għall-effetti tal-waqfien tal-programm li jqiegħed f'riskju l-effiċjenza u l-effikaċja tal-amministrazzjonijiet tat-taxxa u jnaqqas il-kapaċità tal-prevenzjoni u d-detezzjoni tal-frodi. B’kunsiderazzjoni tal-impatti negattivi fuq ir-riżultati u l-prestazzjoni tal-programm, dan ix-xenarju twarrab ukoll. (j) Il-programm juża għodod ta’ IT komuni għat-tnaqqis tal-piż amministrattiv fuq il-benefiċjarji u l-kuntratturi? Il-programmi Dwana 2013 u Fiscalis 2013 diġà jużaw għodod sabiex jiffaċilitaw il-ġestjoni tal-attivitajiet tal-programm u tan-nefqa relatata permezz ta’ Għodda għar-Rappurtar ta’ Attivitajiet (ART2) komuni. Dan ser jissokta. 5.2.2. Il-kejl tal-prestazzjoni tal-proposta Il-prestazzjoni tal-programm se titkejjel bl-użu ta’ sett koerenti ta’ indikaturi tal-prestazzjoni, l-impatt, ir-riżultati u l-output konnessi mal-objettivi u l-prijoritajiet ġenerali u speċifiċi tal-programm u l-bini tal-konnessjoni mal-Pjan ta’ Ġestjoni tal-Kummissjoni. Il-lista dettaljata tal-indikaturi tal-impatt, ir-riżultati u l-produzzjoni hija disponibbli fil-Valutazzjonijiet tal-Impatt tal-programmi rilevanti. Il-Kummissjoni identifikat miri għal uħud mill-outputs tal-programm, oħrajn ser ikunu kkompletati permezz ta' azzjonijiet fi ħdan il-programm Fiscalis 2013. Il-miri tal-outputs kollha kollha ser jiġu identifikati qabel il-bidu tal-programm Fiscalis 2020 mill-Kummissjoni u ser jiġu ppreżentati lill-Kumitat tal-programm. 5.2.3. Il-proposta tal-programm hija koerenti mal-politika ġenerali tal-Kummissjoni Il-programm se jikkontribwixxi lejn l-objettivi tal-Istrateġija Ewropa 2020 bit-tisħiħ tas-Suq Uniku, iż-żieda tal-produttività tas-settur pubbliku u ż-żamma tal-progress tekniku u l-innovazzjoni fl-amministrazzjonijiet, u billi jippromwovi l-impjiegi. Dan se jappoġġja inizjattivi fuq l-aġenda diġitali għall-Ewropa[13], l-inizjattiva ewlenija fuq l-Unjoni tal-Innovazzjoni[14], u l-inizjattiva fuq l-Aġenda għall-Ħiliet Ġodda u l-Impjiegi[15] u l-inizjattiva ewlenija dwar politika industrijali għall-era tal-globalizzazzjoni[16]. Dan il-programm ser jappoġġja wkoll l-Att dwar is-Suq Uniku[17]. Fir-rigward tal-ħarsien tal-interessi finanzjarji tal-Unjoni u tal-Istati Membri, il-programm ser jappoġġja l-isforzi kollaborattivi fil-ġlieda kontra l-frodi tat-taxxa. 2011/0341/b (COD) Proposta emendata għal REGOLAMENT TAL-PARLAMENT EWROPEW U TAL-KUNSILL li jistabbilixxi programm ta’ azzjoni għat-taxxa fl-Unjoni Ewropea għall-perjodu 2014-2020 (Fiscalis 2020) u jirrevoka d-Deċiżjoni Nru 1482/2007/KE IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 114, 197 u 212 tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[18], Filwaqt li jaġixxu skont il-proċedura leġiżlattiva ordinarja, Billi: (1) Il-programm ta' azzjoni pluriennali għat-taxxa li kien japplika qabel l-2014 ikkontribwixxa b’mod sinifikanti sabiex jiffaċilita u jtejjeb il-kooperazzjoni bejn l-awtoritajiet tat-taxxa fl-Unjoni. Il-valur miżjud ta' dan il-programm ġie rikonoxxut mill-amministrazzjonijiet tat-taxxa tal-pajjiżi parteċipanti[19]. L-isfidi identifikati għad-deċennzu li ġej ma jistgħux jiġu indirizzati jekk l-Istati Membri ma jħarsux lil hinn mill-fruntieri tat-territorju amministrattiv tagħhom u jikkooperaw b'mod intensiv mas-26 kontraparti l-oħrajn. Il-programm Fiscalis 2020, implimentat mill-Kummissjoni, joffri qafas tal-Unjoni lill-Istati Membri biex ikunu jistgħu jiżviluppaw dawn l-attivitajiet ta' kooperazzjoni, li jkun ħafna aktar kosteffettiv milli kieku kull Stat Membru jwaqqaf qafas ta' kooperazzjoni individwali fuq bażi bilaterali jew multilaterali. Għaldaqstant ikun xieraq li jiġi żgurat li jkun hemm tkomplija ta' dan il-programm billi jiġi stabbilit programm ġdid fl-istess qasam. (2) L-attivitajiet tal-programm, jiġifieri s-Sistemi ta’ Informazzjoni Ewropea, l-azzjonijiet konġunti għall-uffiċjali tat-taxxa u l-inizjattivi komuni ta’ taħriġ, huma mistennija li jikkontribwixxu għat-twettiq tal-Istrateġija Ewropa 2020 għal tkabbir intelliġenti, sostenibbli u inklużiv[20]. Billi jippromwovi qafas għal attivitajiet li l-għan tagħhom huwa li l-awtoritajiet tat-taxxa jkunu aktar effiċjenti, isaħħu l-kompetittività tan-negozji u jikkontribwixxu għall-ħarsien tal-interessi finanzjarji u ekonomiċi tal-Unjoni, il-programm se jsaħħaħ b’mod attiv il-funzjonament tas-sistemi tat-tassazzjoni fis-suq intern. (3) Il-kamp ta' applikazzjoni tal-programm Fiscalis 2020 għandu jinġieb konformi mal-ħtiġijiet kurrenti sabiex jippermetti li jingħata appoġġ għall-attivitajiet b'rabta mat-taxxi kollha li jiġu armonizzati fil-livell tal-Unjoni u għal-leġiżlazzjoni tal-Unjoni fir-rigward tat-tassazzjoni. Għaldaqstant il-programm ma għandux ikopri biss it-taxxi armonizzati fil-livell tal-Unjoni iżda wkoll taxxi oħrajn li jaqgħu fil-kamp ta' applikazzjoni tal-leġiżlazzjoni tat-taxxa tal-Unjoni fit-tifsira tad-Direttiva tal-Kunsill 2010/24/UE tas-16 ta' Marzu 2010 dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra[21]. (4) Sabiex jappoġġja l-proċess ta’ adeżjoni u assoċjazzjoni min-naħa tal-pajjiżi terzi, il-programm għandu jkun miftuħ għall-parteċipazzjoni tal-pajjiżi li għandhom jissieħbu u dawk kandidati kif ukoll il-kandidati potenzjali u l-pajjiżi msieħba tal-Politika Ewropea tal-Viċinat[22] jekk jiġu ssodisfati ċerti kundizzjonijiet. B’kunsiderazzjoni tal-interkonnettività tal-ekonomija dinjija li dejjem qiegħda tiżdied, il-programm ikompli jipprovdi l-possibbiltà li jiġu involuti esperti esterni, bħal rappreżentanti ta’ organizzazzjonijiet internazzjonali, operaturi ekonomiċi u l-organizzazzjonijiet tagħhom jew rappreżentanti ta' organizzazzjonijiet internazzjonali, f’ċerti attivitajiet. (5) L-għanijiet tal-programm iqisu l-problemi u l-isfidi identifikati fil-qasam tat-taxxa fid-deċennju li ġej. Il-programm għandu jibqa' jkollu rwol f'oqsma vitali bħall-implimentazzjoni koerenti tal-liġi tal-Unjoni, il-kooperazzjoni amministrattiva, il-ħarsien tal-interessi finanzjarji u ekonomiċi tal-Unjoni u t-titjib tal-kapaċità amministrattiva tal-awtoritajiet tat-taxxa. B’kunsiderazzjoni tad-dinamiċi tal-problemi tal-isfidi ġodda li ġew identifikati, għandha ssir enfasi addizzjonali fuq il-ġlieda kontra l-frodi tat-taxxa, it-tnaqqis tal-piż amministrattiv u t-titjib tal-kooperazzjoni bejn pajjiżi u partijiet terzi. (6) Intwera li l-għodod tal-programm li applikaw qabel l-2014 kienu adegwati u għalhekk inżammu. Fid-dawl tal-ħtieġa għal kooperazzjoni operazzjonali aktar strutturata, inżiedu għodod addizzjonali, jiġifieri t-timijiet ta' esperti magħmula minn esperti tal-Unjoni u esperti nazzjonali sabiex iwettqu kompiti konġunti f'oqsma speċifiċi u azzjonijiet ta' bini ta' kapaċità tal-amministrazzjonijiet pubbliċi li għandhom jipprovdu assistenza speċjalizzata lil dawk il-pajjiżi parteċipanti li jkunu jeħtieġu bini tal-kapaċità amministrattiva. (7) Is-sistemi ta’ informazzjoni Ewropej għandhom rwol importanti fit-tisħiħ tas-sistemi tat-taxxa fl-Unjoni u għalhekk għandhom jibqgħu jiġu ffinanzjati mill-programm. Barra dan, għandu jkun hemm il-possibilità li fil-programm jiġu inklużi sistemi ġodda ta’ informazzjoni relatata mat-taxxa stabbiliti skont il-leġiżlazzjoni tal-Unjoni. Is-Sistemi ta' Informazzjoni Ewropej għandhom, fejn xieraq, jissejsu fuq mudelli ta' żvilupp kondiviżi u l-arkitettura tal-IT. (8) Meta jitqies il-livell ta' gloabalizzazzjoni li dejjem qiegħed jiżdied, il-ġlieda effiċjenti kontra l-frodi wkoll għandha jkollha dimensjoni internazzjonali. Għaldaqstant ikun utli li l-Unjoni titpoġġa f'pożizzjoni fejn tkun tista' tikkonkludi ftehimiet dwar kooperazzjoni teknika ma' pajjiżi żviluppati terzi sabiex dawn il-pajjiżi jkunu jistgu jużaw il-komponenti tas-Sistemi ta' Informazzjoni Ewropej għall-appoġġ ta' skambju sikur ta' informazzjoni bejniethom u l-Istati Membri fil-qafas ta' ftehimiet bilaterali dwar it-taxxa. (9) Il-bini ta' kompetenza umana fil-forma ta' taħriġ komuni għandu jitwettaq permezz tal-programm. L-uffiċjali tat-taxxa jeħtieġu li jżidu u jaġġornaw l-għarfien u l-ħiliet tagħhom meħtieġa biex iservu l-ħtiġijiet tal-Unjoni. Il-programm għandu jsaħħaħ il-kapaċità umana permezz ta’ appoġġ imtejjeb ta’ taħriġ li fil-mira tiegħu jkollu l-uffiċjali tat-taxxa kif ukoll operaturi ekonomiċi. Għal dan il-għan, l-approċċ attwali tal-Unjoni għat-taħriġ komuni li prinċipalment kien ibbażat fuq l-iżvilupp ċentrali tat-tagħlim elettroniku għandu jiżviluppa fi programm ta’ appoġġ multidimensjonali għat-taħriġ għall-Unjoni. (10) Il-programm għandu jkopri perjodu ta’ seba’ snin sabiex id-durata tiegħu tiġi allinjata ma’ dik tal-qafas finanzjarju pluriennali stabbilit fir-Regolament tal-Kunsill (UE) Nru xxx of xxx li jistabbilixxi l-qafas finanzjarju pluriennali għas-snin 2014-2020[23]. (11) Għall-perjodu sħiħ tal-programm, għandu jiġi stabbilit pakkett finanzjarju li jikkostitwixxi r-referenza primarja, kif mifhum fil-punt [17] tal-Ftehim Interistituzzjonali ta’ XX/YY/201Z bejn il-Parlament Ewropew, il-Kunsill u l-Kummissjoni dwar kooperazzjoni fi kwistjonijiet baġitarji u fuq ġestjoni finanzjarja soda, għall-awtorità baġitarja waqt il-proċedura baġitarja annwali. (12) B’konformità mal-impenn tal-Kummissjoni stabbilit fil-Komunikazzjoni tagħha dwar ir-Reviżjoni tal-Baġit tal-2010[24] għall-koerenza u s-simplifikazzjoni tal-programmi ta’ finanzjament, għandhom jiġu kondiviżi riżorsi ma’ strumenti oħra ta’ finanzjament tal-Unjoni jekk l-attivitajiet maħsuba tal-programm ikollhom l-għan li jilħqu objettivi li huma komuni għal diversi strumenti ta’ finanzjament bl-esklużjoni, madankollu, ta’ finanzjament doppju. (13) Il-miżuri meħtieġa għall-implimentazzjoni finanzjarja ta’ dan ir-Regolament għandhom jiġu adotatti b’mod konformità mar-Regolament tal-Kunsill (KE, Euratom) Nru xxx/20xx ta’ xxx dwar ir-Regolament Finanzjarju applikabbli għall-baġit ġenerali tal-Komunitajiet Ewropej, u bir-Regolament tal-Kummissjoni (KE, Euratom) Nru xxx/20xx ta’ xxx li jistabbilixxi regoli dettaljati għall-implimentazzjoni tar-Regolament tal-Kunsill (KE, Euratom) Nru xxx/20xx ta’ xxx (għandhom jiġu miżjuda r-referenzi tar-regolament finanzjarju l-ġdid u tal-att ta’ implimentazzjoni). (14) L-interessi finanzjarji tal-Unjoni għandhom jiġu mħarsa permezz ta’ miżuri xierqa fiċ-ċiklu tal-infiq kollu, inklużi l-prevenzjoni, l-iskoperta u l-investigazzjoni ta’ irregolaritajiet, l-irkupru ta’ fondi mitlufa, imħallsa bi żball jew użati ħażin u, fejn xieraq, penalitajiet. (15) Biex ikunu żgurati kondizzjonijiet uniformi għall-implimentazzjoni ta’ dan ir-Regolament, il-Kummissjoni għandha tingħata setgħat ta’ implimentazzjoni għat-tfassil ta' programmi ta' ħidma annwali. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju tal-Kummissjoni tas-setgħat ta' implimentazzjoni[25]. (16) L-għanijiet tal-azzjoni li għandha tittieħed, jiġifieri t-tfassil ta' programm pluriennali għat-titjib tal-operat tas-sistemi tat-tassazzjoni fis-suq intern ma jistgħux jinkisbu b'mod suffiċjenti mill-Istati Membri. Billi huma ma jistgħux iwettqu l-kooperazzjoni u l-koordinazzjoni meħtieġa għat-twettiq ta' dawn l-għanijiet b'mod effiċjenti, l-Unjoni tista' tadotta miżuri skont il-prinċipju tas-sussidjarjetà kif stabbilit fl-Artikolu 5 TUE u tistabbilixxi programm pluriennali. Skont il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ sabiex jintlaħqu dawk l-objettivi. (17) Il-Kummissjoni għandha tiġi assistita mill-Kumitat Fiscalis 2020 għall-implimentazzjoni tal-programm. (18) Id-Direttiva tal-Parlament Ewropew u tal-Kunsill 95/46/KE tal-24 ta’ Ottubru, 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data tirregola l-ipproċessar ta’ dejta personali mwettqa fl-Istati Membri fil-kuntest ta’ dan ir-Regolament u taħt is-superviżjoni tal-awtoritajiet kompetenti tal-Istati Membri, b’mod partikolari l-awtoritajiet pubbliċi indipendenti magħżula mill-Istati Membri. Ir-Regolament (UE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta' individwu[i] fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta, jirregola l-ipproċessar tad-dejta personali mwettaq mill-Kummissjoni fi ħdan il-qafas ta’ dan ir-Regolament u taħt is-superviżjoni tal-Kontrollur Ewropew għall-Protezzjoni tad-Dejta . Kwalunkwe skambju jew trażmissjoni ta’ informazzjoni minn awtoritajiet kompetenti isir skont ir-regoli dwar it-trasferiment ta’ dejta personali kif stabilit fid-Direttiva 95/46/KE u kwalunkwe skambju jew trażmissjoni ta’ informazzjoni mill-Kummissjoni isir skont ir-regoli dwar it-trasferiment ta’ dejta personali kif stabbilit fir-Regolament (KE) Nru 45/2001. (19) Dan ir-Regolament għandu jissostitwixxi d-Deċiżjoni Nru 1482/2007/KE tal-Parlament Ewropew u tal-Kunsill tal-11 ta' Diċembru 2007 li tistabbilixxi programm Komunitarju sabiex itejjeb il-ħidma tas-sistemi ta’ tassazzjoni fis-suq intern (Fiscalis 2013) u li tħassar id-Deċiżjoni Nru 225/2002/KE[26]. Għaldaqstant, dik id-Deċiżjoni għandha tiġi revokata, ADOTTAW DAN IR-REGOLAMENT: Kapitolu I Dispożizzjonijiet ġenerali Artikolu 1 Suġġett 1. Programm pluriennali "Fiscalis 2020" ("il-programm") qiegħed jiġi stabbilit b'dan għat-titjib tal-operat tas-sistemi tat-taxxa fis-suq intern. 2. Il-programm għandu jkopri l-perjodu bejn l-1 ta’ Jannar 2014 u l-31 ta' Diċembru 2020. Artikolu 2 Definizzjonijiet Għall-fini ta’ dan ir-Regolament, għandhom japplikaw id-definizzjonijiet li ġejjin: (2) “awtoritajiet tat-taxxa” tfisser l-awtoritajiet responsabbli għall-applikazzjoni tar-regoli tat-taxxa; (3) “Esperti esterni” tfisser: (a) rappreżentanti tal-awtoritajiet governattivi inklużi pajjiżi mhux parteċipanti fil-programm skont tal-Artikolu 3(2)1 u 3(2)2; (b) operaturi ekonomiċi u l-organizzazzjonijiet tagħhom; (c) rappreżentanti tal-organizzazzjonijiet internazzjonali u oħrajn rilevanti. (4) “tassazzjoni” tirreferi għat-taxxi li ġejjin: (a) it-taxxa fuq il-valur miżjud prevista fid-Direttiva 2006/112/KE[27]; (b) id-dazji tas-sisa fuq l-alkoħol prevista fid-Direttiva 92/83/KEE[28]; (c) id-dazji tas-sisa fuq il-prodotti tat-tabakk previsti fid-Direttiva 2011/64/UE[29]; (d) it-taxxi fuq prodotti tal-enerġija u elettriku previsti fid-Direttiva 2003/96/KE[30]; (e) it-taxxi kollha l-oħra li jaqgħu fi ħdan l-ambitu tal-Artikolu 2(1)(a) tad-Direttiva 2010/24/UE[31]. Artikolu 3 Parteċipazzjoni fil-programm 1. Il-pajjiżi parteċipanti għandhom ikunu l-Istati Membri u l-pajjiżi msemmija fil-paragrafu 2 bil-kundizzjoni li jintlaħqu l-kundizzjonijiet stabbiliti f'dak il-paragrafu. 2. Il-programm għandu jkun miftuħ għall-parteċipazzjoni ta’ kwalunkwe wieħed mill-pajjiżi li ġejjin: (1) il-pajjiżi li għandhom jissieħbu, il-pajjiżi kandidati u l-kandidati potenzjali li jibbenefikaw minn strateġija ta’ qabel l-adeżjoni, skont il-prinċipji ġenerali u t-termini u l-kundizzjonijiet ġenerali għall-parteċipazzjoni ta’ dawk il-pajjiżi fil-programmi tal-Unjoni stabbiliti fil-Ftehimiet Qafas, id-Deċiżjonijiet tal-Kunsill ta’ Assoċjazzjoni jew Ftehimiet simili rispettivi; (2) il-pajjiżi msieħba tal-Politika Ewropea tal-Viċinat bil-kundizzjoni li dawk il-pajjiżi jkunu laħqu livell suffiċjenti ta’ approssimazzjoni tal-metodi legiżlattivi u amministrattivi rilevanti għal dawk tal-Unjoni. Il-pajjiżi msieħba kkonċernati għandhom jipparteċipaw fil-programm skont id-dispożizzjonjiet li għandhom jiġu determinati ma’ dawk il-pajjiżi wara t-twaqqif ta’ Ftehimiet Qafas li jikkonċernaw il-parteċipazzjoni tagħhom fil-programmi tal-Unjoni. Artikolu 4 Parteċipazzjoni fl-attivitajiet tal-programm Esperti esterni jistgħu jiġu mistiedna jipparteċipaw f’attivitajiet taħt il-programm kull fejn dan ikun ta’ siwi għall-ilħuq tal-objettivi msemmija fl-Artikolu 5. Dawn l-esperti għandhom jintgħażlu mill-Kummissjoni, abbażi tal-ħiliet, l-esperjenza u l-għarfien tagħhom li huma rilevanti għall-attivitajiet speċifiċi. Artikolu 5 Għan ġenerali u objettiv speċifiku 1. L-għan ġenerali tal-programm għandu jkun li jsaħħaħ is-suq intern permezz ta' sistemi tat-tassazzjoni effiċjenti u effettivi. 2. L-għan speċifiku tal-programm għandu jkun li jtejjeb l-operat tas-sistemi tat-tassazzjoni, partikolarment permezz tal-kooperazzjoni bejn il-pajjiżi parteċipanti, l-awtoritajiet tat-taxxa tagħhom, l-uffiċjali u l-esperti esterni tagħhom. 3. L-ilħuq ta' dawn l-għanijiet għandu jitkejjel abbażi tal-indikaturi li ġejjin: (1) id-disponibbiltà tan-Netwerk ta' Komunikazzjoni Komuni għas-Sistemi ta' Informazzjoni Ewropej; (2) l-informazzjoni min-naħa tal-parteċipanti f'azzjonijiet tal-programm u utenti tal-programm. Artikolu 6 Prijoritajiet Il-prijoritajiet tal-programm għandhom ikunu kif ġej: (a) l-appoġġ għat-tħejjija, l-applikazzjoni koerenti u l-implimentazzjoni effettiva tal-liġi tat-taxxa tal-Unjoni (b) il-ġlieda kontra l-frodi tat-taxxa, l-evażjoni tat-taxxa u l-evitar tat-taxxa, partikolarment permezz tat-tisħiħ ta' kooperazzjoni amministrattiva effettiva u effiċjenti u l-iskambju ta' informazzjoni (c) il-kontribuzzjoni fit-tnaqqis tal-piż amministrattiv fuq l-amministrazzjonijiet tat-taxxa u l-kosti ta' konformità għall-kontribwenti (d) il-ħidma lejn amministrazzjoni tat-taxxa effiċjenti, partikolarment fir-rigward tal-konformità tat-taxxa, u l-kapaċità amministrattiva għall-amministrazzjonijiet tat-taxxa. (e) it-titjib tal-applikazzjoni u l-implimentazzjoni koerenti tal-politika tat-taxxa tal-Unjoni. (f) it-titjib tal-kooperazzjoni ma' organizzazzjonijiet internazzjonali, awtoritajiet governattivi oħrajn, pajjiżi terzi, operaturi ekonomiċi u l-organizzazzjonijiet tagħhom bil-għan li jiġu miġġielda l-frodi tat-taxxa, l-evażjoni tat-taxxa u l-evitar tat-taxxa, b'mod partikolari permezz tat-tisħiħ ta' kooperazzjoni amministrattiva effettiva u effiċjenti u skambju ta' informazzjoni, li żżid il-konformità tat-taxxa u t-titjib tal-amministrazzjoni tat-taxxa. Kapitolu II Azzjonijiet eliġibbli Artikolu 7 Azzjonijiet eliġibbli Il-programm għandu jipprovdi, taħt il-kundizzjonijiet stabbiliti fil-programm ta’ ħidma annwali msemmi fl-Artikolu 14, appoġġ finanzjarju għat-tipi ta’ azzjoni li ġejjin: (a) Azzjonijiet konġunti: (1) seminars u werkxops; (2) gruppi ta’ proġett, ġeneralment magħmula minn numru limitat ta’ pajjiżi, li jkunu operattivi waqt perjodu ta’ żmien limitat li l-għan tagħhom ikun l-ilħuq ta’ għan predefinit b’riżultat deskritt b’mod preċiż; (3) kontrolli multilaterali, awditi konġunti u attivitajiet oħrajn previsti fil-leġiżlazzjoni tal-Unjoni dwar il-kooperazzjoni amministrattiva organizzati minn żewġ pajjiżi parteċipanti jew aktar, fosthom mill-anqas Stat Membru wieħed, għat-twettiq ta' kontroll koordinat tar-responsabbiltà tat-taxxa ta' persuna taxxabbli relatata waħda jew aktar (4) żjarat ta’ ħidma organizzati mill-pajjiżi parteċipanti jew pajjiż terz sabiex l-uffiċjali jkunu jistgħu jiksbu jew iżidu l-kompetenza jew l-għarfien taghhom fil-kwistjonijiet tat-taxxa; għaż-żjarat ta’ ħidma organizzati minn pajjiżi terzi l-ispejjeż tal-ivvjaġġar u s-sussistenza biss (akkomodazzjoni u gratifika għal kull jum ) huma eliġibbli taħt il-programm; (5) gruppi esperti, li huma forom strutturati ta’ kooperazzjoni, b’karattru nonpermanenti jew permanenti, il-ġbir ta’ kompetenzi għat-twettiq ta’ kompiti f’kampi speċifiċi jew it-twettiq ta’ attivitajiet operattivi, possibilment bl-appoġġ ta’ servizzi ta’ kollaborazzjoni onlajn, assistenza amministrattiva u faċilitajiet ta’ infrastruttura u tagħmir; (6) azzjonijiet ta’ bini ta’ kapaċitajiet fl-amministrazzjoni pubblika u ta’ appoġġ; (7) studji; (8) proġetti ta’ komunikazzjoni; (9) kwalunkwe attività oħra ta’ appoġġ għall-objettivi ġenerali u speċifiċi stabbiliti fl-Artikolu 5. (b) bini tal-kapaċitajiet fl-IT: żvilupp, manutenzjoni, l-operat u l-kontroll tal-kwalità tal-komponenti tal-Unjoni tas-Sistemi ta' Informazzjoni Ewropej stabbiliti fil-punt 1 tal-Anness u Sistemi ta' Informazzjoni Ewoprej ġodda stabbiliti skont il-leġiżlazzjoni tal-Unjoni (c) Il-bini ta’ kompetenzi umani: azzjonijiet ta’ taħriġ komuni għall-appoġġ tal-ħiliet u l-għarfien professjonali meħtieġa relatati mat-taxxa. Artikolu 8 Dispożizzonijiet speċifiċi ta’ implimentazzjoni għal azzjonjiet konġunti 1. Il-pajjiżi parteċipanti għandhom jiżguraw li jiġu nominati uffiċjali bi profil u kwalifiki adegwati sabiex jipparteċipaw f’azzjonijiet konġunti. 2. Il-Pajjiżi Parteċipanti għandhom jieħdu l-miżuri meħtieġa għall-implimentazzjoni ta’ azzjonijiet konġunti, b’mod partikolari billi jqajmu għarfien fl-awtoritajiet doganali dwar dawk l-azzjonijiet u billi jiżguraw li jsir użu ottimali tar-riżultati ġġenerati. Artikolu 9 Dispożizzjonijiet speċifiċi ta’ implimentazzjoni għas-Sistemi ta’ Informazzjoni Ewropej 1. Il-Kummissjoni u l-pajjiżi parteċipanti għandhom jiżguraw li s-Sistemi ta’ Informazzjoni Ewropej imsemmija fil-punt 1 tal-Anness jiġu żviluppati, operati u miżmuma b’mod xieraq. 2. Il-Kummissjoni għandha tikkoordina, b’kooperazzjoni mal-pajjiżi parteċipanti, dawk l-aspetti tat-twaqqif u l-funzjonament ta’ komponenti tal-Unjoni u mhux tal-Unjoni tas-sistemi u l-infrastruttura msemmija fil-punti 1 u 2 tal-Anness li huma meħtieġa għall-iżgurar tal-operabilità, l-interkonnettività u t-titjib kontinwu tagħhom. 3. L-użu tal-komponenti tas-Sistemi ta' Informazzjoni Ewoprej imsemmija fil-punt 1 tal-Anness minn pajjiżi mhux parteċipanti għandu jkun suġġett għal ftehimiet dwar kooperazzjoni teknika ma' dawn il-pajjiżi li għandhom jiġu konklużi f'konformità mal-Artikolu 218 tat-TFUE. Artikolu 10 Dispożizzjonijiet speċifiċi ta’ implimentazzjoni għal taħriġ komuni 1. Il-pajjiżi parteċipanti għandhom, fejn xieraq, jintegraw kontenut ta’ taħriġ konġunt, inkluż moduli ta’ tagħlim elettroniku, programmi ta’ taħriġ u standards ta’ taħriġ li fuqhom ikun hemm ftehim komuni fil-programmi nazzjonali tagħhom ta’ taħriġ. 2. Il-pajjiżi parteċipanti għandhom jiżguraw li l-uffiċjali tagħhom jirċievu t-taħriġ tal-bidu u dak kontinwu meħtieġ sabiex jiksbu ħiliet u għarfien professjonali komuni skont il-programmi ta’ taħriġ. 3. Il-pajjiżi parteċipanti għandhom jipprovdu t-taħriġ lingwistiku meħtieġ sabiex l-uffiċjali jaċċertaw livell suffiċjenti ta’ kompetenza lingwistika sabiex jipparteċipaw fil-programm. Kapitolu III Qafas Finanzjarju Artikolu 11 Qafas finanzjarju 1. Il-pakkett finanzjarju għall-implimentazzjoni tal-programm għandu jkun ta’ EUR 234.370.000 (fi prezzijiet attwali). 2. L-allokazzjoni finanzjarja għall-programm tista’ tkopri wkoll l-ispejjeż tal-attivitajiet preparatorji, ta’ monitoraġġ, kontroll, verifika u evalwazzjoni li huma meħtieġa għall-ġestjoni tal-programm u l-ilħuq tal-objettivi tiegħu; b’mod partikolari, studji, laqgħat ta’ esperti, azzjonijiet ta’ informazzjoni u komunikazzjoni, inkluża l-komunikazzjoni korporattiva tal-prijoritajiet politiċi tal-Unjoni Ewropea sakemm ikunu relatati mal-objettivi ta’ dan ir-Regolament, spejjeż konnessi man-netwerks tal-IT li jiffukaw fuq l-ipproċessar u l-iskambju ta’ informazzjoni, flimkien mal-ispejjez l-oħra kollha ta’ assistenza amministrattiva u teknika magħmula mill-Kummissjoni għall-ġestjoni tal-programm. Artikolu 12 Tipi ta’ intervent 1. Il-Kummissjoni għandha timplimenta l-programm skont ir-Regolament Finanzjarju. 2. L-appoġġ finanzjarju tal-Unjoni għall-attivitajiet previsti fl-Artikolu 7 għandu jieħu l-forma ta’: (1) għotjiet; (2) kuntratti ta’ akkwist pubbliku; (3) rimborż ta’ spejjeż magħmula minn esperti esterni msemmija fl-Artikolu 4. 3. Ir-rata ta’ kofinanzjament għal għotjiet għandha tasal sa 100 % tal-ispejjeż eliġibbli fejn dawn tal-aħħar ikunu spejjeż ta’ vvjaġġar u akkomodazzjoni, spejjeż konnessi mal-organizzazzjoni ta’ avvenimenti u gratifiki għal kull jum. Dik ir-rata għandha tapplika għall-azzjonijiet eliġibbli kollha bl-eċċezzjoni tal-gruppi esperti. Għal din il-kategorija ta’ azzjonijiet eliġibbli, il-programmi ta’ ħidma annwali se jispeċifikaw ir-rata applikabbli ta’ kofinanzjament meta dawn l-azzjonijiet ikunu jeħtieġu l-għoti ta’ għotjiet. Artikolu 13 Ħarsien tal-interessi finanzjarji tal-Unjoni 1. Il-Kummissjoni għandha tieħu miżuri xierqa sabiex tiżgura li, meta jiġu implimentati azzjonijiet iffinanzjati taħt dan ir-Regolament, l-interessi finanzjarji tal-Unjoni jiġu mħarsa bl-applikazzjoni ta’ miżuri preventivi kontra l-frodi, il-korruzzjoni u kwalunkwe attività illegali oħra, b’verifiki effikaċi u, jekk jiġu skoperti irregolaritajiet, bl-irkupru tal-ammonti li jkunu tħallsu bi żball u, fejn xieraq, b’penalitajiet amministrattivi u finanzjarji effikaċi, proporzjonali u dissważivi. 2. Il-Kummissjoni jew ir-rappreżentanti tagħha u l-Qorti tal-Awdituri għandu jkollhom is-setgħa li jwettqu verifika, fuq il-bażi ta' dokumenti u verifiki fuq il-post, tal-benefiċjarji ta' għotjiet, tal-kuntratturi u tas-subkuntratturi kollha li jkunu rċevew fondi tal-Unjoni skont il-programm. 3. L-Uffiċċju Ewropew Kontra l-Frodi (OLAF) jista' jwettaq investigazzjonijiet, fosthom verifiki u spezzjonijiet fuq il-post, skont id-dispożizjonijiet u l-proċeduri stabbiliti fir-Regolament (KE) Nru 1073/1999 tal-Parlament Ewropew u tal-Kunsill tal-25 ta' Mejju 1999 u r-Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra[32] bil-għan li jiġi stabbilit jekk ikunx hemm frodi, korruzzjoni jew kwalunkwe attività irregolari oħra li tolqot l-interessi finanzjarji tal-Unjoni Ewropea b'rabta ma' ftehim jew deċiżjoni ta' għotja jew kuntratt li jkun jikkonċerna finanzjament milI-Unjoni. Kapitolu IV Setgħat ta’ Implimentazzjoni Artikolu 14 Programm ta’ ħidma Sabiex timplimenta l-programm il-Kummissjoni għandha tadotta programmi ta' ħidma annwali li għandhom jistabblixxu l-għanijiet li jkunu jridu jitwettqu, ir-riżultati mistennija, il-metodu tal-implimentazzjoni u l-ammont totali tagħhom. Dawn għandu jkun fihom ukoll deskrizzjoni tal-azzjonijiet li jridu jiġu ffinanzjati, indikazzjoni tal-ammont allokat għal kull tip ta' azzjoni u skeda indikattiva ta' implimentazzjoni. Għall-għotjiet, il-programmi ta' ħidma għandhom jinkludu l-prijoritajiet, il-kriterji ta' valutazzjoni essenzjali u r-rata massima ta' kofinanzjament. Tali att ta’ implimentazzjoni għandu jiġi adottat skont il-proċedura ta’ eżami msemmija fl-Artikolu 15(2). Artikolu 15 Proċedura ta’ kumitat 1. Il-Kummissjoni għandha tkun assistita minn kumitat. Dak il-kumitat għandu jkun kumitat skont it-tifsira tar-Regolament (UE) Nru 182/2011. 2. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Kapitolu V Monitoraġġ u Evalwazzjoni Artikolu 16 Monitoraġġ tal-azzjonijiet tal-programm Il-Kummissjoni għandha, b’kooperazzjoni mal-pajjiżi parteċipanti, timmonitorja l-programm u l-azzjonijiet tiegħu sabiex issegwi l-implimentazzjoni tal-azzjonijiet imwettqa. Artikolu 17 Evalwazzjoni 1. Il-Kummissjoni għandha tiżgura evalwazzjoni ta' nofs it-terminu u evalwazzjoni finali tal-programm, fir-rigward tal-aspetti msemmija fil-paragrafi 2 u 3. Ir-riżultati għandhom jiġu integrati fid-deċiżjonijiet dwar rinnovament, modifika jew sospensjoni possibbli ta’ programmi sussegwenti. Evalwatur indipendenti estern għandu jwettaq dawn l-evalwazzjonijiet. 2. Il-Kummissjoni għandha tistabbilixxi rapport ta’ evalwazzjoni ta’ nofs il-perjodu, dwar l-ilħuq tal-objettivi tal-azzjonijiet tal-programm, l-effiċjenza tal-użu tar-riżorsi u l-valur miżjud Ewropew tal-programm sa mhux iżjed tard minn nofs l-2018. Dan ir-rapport għandu jindirizza b’mod addizzjonali s-simplifikazzjoni, ir-rilevanza kontinwa tal-objettivi, kif ukoll il-kontribut tal-programm għall-prijoritajiet tal-Unjoni ta’ tkabbir intelliġenti, sostenibbli u inklużiv. 3. Il-Kummissjoni għandha twaqqaf rapport ta’ evalwazzjoni finali dwar l-aspetti msemmija fil-paragrafu 2 kif ukoll l-impatt fuq perjodu twil u s-sostenibbiltà tal-effetti tal-programm mhux iżjed tard mill-aħħar tal-2021. 4. Il-pajjiżi parteċipanti għandhom jipprovdu, fuq talba tal-Kummissjoni, id-dejta u l-informazzjoni kollha rilevanti bl-għan li jikkontribwixxu għar-rapporti ta’ evalwazzjoni ta’ nofs il-perjodu u dawk finali tal-Kummissjoni. Kapitolu VI Dispożizzjonijiet finali Artikolu 18 Revoka Id-Deċiżjoni Nru 1482/2007/KE hi b’dan irrevokata b’effett mill-1 ta' Jannar 2014. Madankollu, l-obbligi finanzjarji relatati ma’ azzjonijiet li għandhom jintlaħqu taħt din id-Deċiżjoni għandhom jibqgħu jiġu rregolati minn din id-Deċiżjoni sakemm jitlestew. Artikolu 19 Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-1 ta' Jannar 2014. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President ANNESS Sistemi ta’ Informazzjoni Ewropej u l-komponenti tagħhom tal-Unjoni 1. Is-Sistemi ta’ Informazzjoni Ewropej huma dawn li ġejjin: (1) in-netwerk ta’ komunikazzjonijiet komuni/l-interface tas-sistemi komuni (CCN/CSI – CCN2), CCN mail3, is-CSI bridge, l-http bridge, CCN LDAP u l-għodod relatati, il-portal tal-web CCN, il-monitoraġġ CCN; (2) sistemi ta’ appoġġ, b’mod partikolari l-għodda tal-konfigurazzjoni tal-applikazzjoni għal CCN, l-għodda għar-rapportar ta’ attivitajiet (ART2), il-ġestjoni elettronika Taxud ta’ proġett onlajn (TEMPO), l-għodda ta’ ġestjoni tas-servizzi (SMT), is-sistema ta’ ġestjoni tal-utent (UM), is-sistema BPM, id-dashboard tad-disponibilità u l-AvDB, il-portal tal-ġestjoni tas-servizzi tal-IT, il-ġestjoni tal-aċċess ta’ direttorju u tal-utent; (3) L-Ispazju ta' informazzjoni u komunikazzjoni tal-programm (PICS); (4) is-sistemi relatati mal-VAT, b’mod partikolari, is-sistema ta’ skambju ta’ informazzjoni tal-VAT (VIES) u r-rimborż tal-VAT, inkluża l-applikazzjoni tal-bidu VIES, l-għodda ta’ monitoraġġ VIES, is-sistema statistika ta’ Tassazzjoni, VIES-on-the-web, l-għodda ta’ konfigurazzjoni VIES-on-the-web, l-għodod ta’ ttestjar tar-rimborż tal-VIES u l-VAT, l-algoritmi tan-numri tal-VAT, l-iskambju ta' formoli elettroniċi tal-VAT, il-VAT fuq is-Servizzi elettroniċi (VoeS); l-għodda ta’ ttestjar tal-VoeS, l-għodda ta’ ittestjar tal-formoli elettroniċi tal-VAT; (5) sistemi relatati mal-irkupru, b’mod partikolari l-formoli elettroniċi għall-irkupru ta’ pretensjonijiet, formoli elettroniċi għall-istrument uniformi li jippermetti l-infurzar (UIPE) u għall-formola ta’ notifika uniformi (UNF); (6) sistemi relatati mat-tassazzjoni diretta, b’mod partikolari t-tassazzjoni fuq is-sistemi ta’ tfaddil, it-tassazzjoni fuq l-għodda ta’ ttestjar tat-tfaddil, formoli elettroniċi għat-tassazzjoni diretta, in-numru tal-identifikazzjoni tat-taxxa TIN fuq il-web, l-iskambji relatati mal-Artikolu 8 tad-Direttiva 2011/16/UE u għodod tal-ittestjar assoċjati; (7) sistemi oħra relatati mat-tassazzjoni, b’mod partikolari, id-database tat-taxxi fl-Ewropa (TEDB); (8) is-sistemi tad-dazji tas-sisa, b’mod partikolari s-sistema għall-iskambju ta’ dejta dwar id-dazji tas-sisa (SEED), is-Sistema kompjuterizzata tal-Movimenti u tal-Kontrolli intrakomunitarji ta’ prodotti soġġetti għas-Sisa (EMCS), il-formoli elettroniċi MVS, l-applikazzjoni tat-test (TA); (9) sistemi ċentrali oħrajn, b’mod partikolari, is-Sistema tal-komunikazzjoni u l-informazzjoni tal-Istati Membri (TIC), is-sistema ta’ ttestjar self-service (SSTS), is-sistema tal-istatistiki relatati mat-tassazzjoni, l-applikazzjoni ċentrali għal formoli tal-web, is-servizzi ċentrali / is-sistema ta’ informazzjoni dwar il-ġestjoni għas-Sisa (CS/MISE). 2. Il-komponenti tal-Unjoni tas-sistemi ta’ informazzjoni Ewropej huma: (1) l-assi tal-IT bħall-hardwer, is-softwer u l-konnessjonijiet tan-netwerk tas-sistemi identifikati inkluża l-infrastruttura tad-dejta assoċjata; (2) is-servizzi IT meħtieġa sabiex jappoġġjaw l-iżvilupp, iż-żamma, it-titjib u l-operat tas-sistemi identifikati; (3) u kwalunkwe elementi oħra li, għal raġunijiet ta’ effiċjenza, sikurezza u razzjonalizzazzjoni, huma identifikati mill-Kummissjoni bħala komuni għall-pajjiżi parteċipanti DIKJARAZZJONI FINANZJARJA LEĠIŻLATTIVA 6. QAFAS TAL-PROPOSTA/INIZJATTIVA 1.1. It-titolu tal-proposta/inizjattiva 1.2. Il-qasam jew l-oqsma ta’ politika kkonċernati fl-istruttura tal-ABM/ABB 1.3. In-natura tal-proposta/inizjattiva 1.4. Objettiv(i) 1.5. Raġunijiet għall-proposta/inizjattiva 1.6. It-tul ta' żmien u l-impatt finanzjarju 1.7. Il-metodu jew metodi ta’ ġestjoni previsti 7. MIŻURI TA’ ĠESTJONI 2.1. Ir-regoli dwar il-monitoraġġ u r-rappurtar 2.2. Sistema ta’ ġestjoni u kontroll 2.3. Il-miżuri għall-prevenzjoni tal-frodi u tal-irregolaritajiet 8. VALUTAZZJONI TAL-IMPATT FINANZJARJU TAL-PROPOSTA/INIZJATTIVA 3.1. L-intestatura jew intestaturi tal-qafas finanzjarju pluriennali u l-linja jew il-linji tal-baġit tan-nefqa affettwati 3.2. Stima tal-impatt fuq in-nefqa 3.2.1. Is-sommarju tal-impatt stmat fuq in-nefqa 3.2.2. Stima tal-impatt fuq l-approprjazzjonijiet operattivi 3.2.3. L-impatt stmat fuq l-approprjazzjonijiet ta’ natura amministrattiva 3.2.4. Il-kompatibbiltà mal-qafas finanzjarju pluriennali attwali 3.2.5. Il-parteċipazzjoni minn partijiet terzi fil-finanzjament 3.3. L-Impatt stmat fuq id-Dħul DIKJARAZZJONI FINANZJARJA LEĠIŻLATTIVA GĦALL-PROPOSTI 1. QAFAS TAL-PROPOSTA/INIZJATTIVA 1.1. It-titolu tal-proposta/inizjattiva Proposta għal Regolament tal-Parlament Ewropew u tal-Kunsill li jistabbilixxi programm ta’ azzjoni dwar it-tassazzjoni fl-Unjoni Ewropea għall-perjodu 2014-2020 (Fiscalis 2020) u jirrevoka d-Deċiżjoni Nru 1482/2007/KE. 1.2. Il-qasam jew l-oqsma ta’ politika kkonċernati fl-istruttura tal-ABM/ABB[33] 1405 Politika tat-Taxxa 1.3. In-natura tal-proposta/inizjattiva ¨ Il-proposta/inizjattiva hija relatata ma’ azzjoni ġdida ¨ Il-proposta/inizjattiva hija relatata ma’ azzjoni ġdida wara proġett pilota/azzjoni preparatorja[34] X Il-proposta/l-inizjattiva hija relatata mal-estensjoni ta’ azzjoni eżistenti ¨ Il-proposta/l-inizjattiva hija relatata ma’ azzjoni ridiretta lejn azzjoni ġdida 1.4. Objettivi 1.4.1. L-għan jew l-għanijiet strateġiċi pluriennali tal-Kummissjoni fil-mira tal-proposta/inizjattiva Il-programm propost se jikkontribwixxi għall-Istrateġija Ewropa 2020 għal tkabbir intelliġenti, sostenibbli u inklużiv permezz[35] (1) tat-tisħiħ tal-funzjonament tas-Suq Uniku, (2) tal-provvista ta’ qafas għall-appoġġ ta’ attivitajiet li jtejbu l-produttività tas-settur pubbliku u (3) tat-tmexxija 'l quddiem tal-progress u l-innovazzjoni tekniċi fl-amministrazzjonijiet tat-taxxa nazzjonali u Ewropej. Il-programm se jappoġġja b’mod partikolari l-inizjattiva ewlenija fl-aġenda diġitali għall-Ewropa[36], l-inizjattiva ewlenija dwar l-Unjoni tal-Innovazzjoni[37] u l-inizjattiva ewlenija dwar politika industrijali għall-era tal-globalizzazzjoni[38]. Se jappoġġja l-amministrazzjonijiet tat-taxxa nazzjonali sabiex isiru amministrazzjonijiet tat-taxxa kompletament elettroniċi u jikkontribwixxi wkoll għat-tnaqqis tal-piż amministrattiv fuq il-kontribwenti, billi jagħmel l-implimentazzjoni tal-leġiżlazzjoni tat-taxxa tal-Unjoni iżjed intelliġenti. Il-programm se jappoġġja wkoll l-Att dwar is-Suq Uniku[39] b’mod partikolari ċerti oqsma ewlenin għall-politika tat-taxxa enfasizzati f’dan l-att legali u dawk li jikkonċernaw it-tnaqqis tal-piż fuq il-kontribwenti. L-inizjattivi futuri ta’ politika li l-programm se jappoġġja u jgħin sabiex jiġu implimentati, bħad-Direttiva dwar it-Tassazzjoni tal-Enerġija, l-istrateġija l-ġdida dwar il-VAT, il-Bażi Komuni Konsolidata tat-Taxxa Korporattiva għall-kumpaniji u dawk li jikkonċernaw it-tneħħija ta’ xkiel fiskali transkonfinali, meta jiġu adottati, se jikkontribwixxu b’mod sostanzjali għall-ilħuq tal-objettivi tal-Att dwar is-Suq Uniku. 1.4.2. L-għan jew l-għanijiet speċifiċi u l-attività jew l-attivitajiet ABM/ABB kkonċernati Objettivi speċifiċi u attività/jiet tal-ABM/ABB ikkonċernata/i L-attività tal-ABB ikkonċernati hija l-Politika tat-Tassazzjoni (1405). L-objettivi speċifiċi tal-programm se jkunu dawn li ġej: It-titjib tal-operat tas-sistemi tat-tassazzjoni, partikolarment permezz tal-kooperazzjoni bejn il-pajjiżi parteċipanti, l-awtoritajiet tat-taxxa tagħhom, l-uffiċjali u l-esperti esterni tagħhom 1.4.3. Ir-riżultat(i) u l- impatt mistennija Speċifika l-effetti li l-proposta/inizjattiva għandu jkollha fuq il-benefiċjarji/gruppi fil-mira. L-għan tal-programm propost huwa li jtejjeb il-kooperazzjoni bejn l-amministrazzjonijiet tat-taxxa u li jipprovdi mekkaniżmi u mezzi għat-titjib ta' kooperazzjoni bħal din kif ukoll il-finanzjament meħtieġ sabiex jintlaħqu dawn l-objettivi. Fil-prattika l-programm, meta jiġi implimentat mill-Kummissjoni, mhuwiex se jirriżulta f’iżjed armonizzazzjoni tas-sistemi tat-taxxa nazzjonali iżda se jippermetti t-tnaqqis ta’ effetti negattivi relatati mal-koeżistenza ta’ 27 sistema differenti tat-taxxa, bħall-frodi, id-distorsjonijiet tal-kompetizzjoni, il-piż amministrattiv għall-amministrazzjonijiet u n-negozji, it-tax shopping, eċċ. Għalhekk il-miżura proposta hija miżura ċara ta’ appoġġ lis-suq intern billi se tippermetti t-titjib tal-funzjonament tas-sistemi tat-taxxa differenti fis-suq intern. Billi hija r-responsabbiltà tal-Istati Membri li jiġġestixxu l-operat tas-sistemi tat-taxxa nazzjonali, huwa ċar mill-isfidi identifikati fil-valutazzjoni tal-impatt tal-proposta li iżjed kooperazzjoni amministrattiva bejn l-awtoritajiet tat-taxxa - f'livell ogħla minn dak attwali - hija meħtieġa. Il-kooperazzjoni madwar l-UE tippermetti lill-awtoritajiet tat-taxxa li jiżviluppaw sinerġiji, jevitaw id-duplikazzjoni u jiskambjaw prattiki tajba fl-oqsma kollha relatati mat-tassazzjoni bħall-inġinerija fil-qasam tan-negozju, l-IT, il-kooperazzjoni internazzjonali, eċċ. L-appoġġ għal kooperazzjoni fiskali mill-programm Fiscalis 2013 attwali wera l-merti tiegħu, u din l-esperjenza se tkun ta’ siwi kbir sabiex jiġu solvuti l-isfidi tal-futur b’mod partikolari l-arkitettura teknoloġika skaduta, id-diffikultajiet li jinħolqu meta ssir ħidma flimkien fuq livell operattiv rigward kompiti speċifiċi, mezzi finanzjarji mhux indaqs għall-appoġġ tal-attivitajiet tal-awtoritajiet tat-taxxa u d-diffikultajiet fit-twaqqif ta’ kollaborazzjoni strutturali mal-partijiet interessati ewlenin tal-awtoritajiet tat-taxxa. 1.4.4. Indikaturi tar-riżultati u l-impatt Speċifika l-indikaturi għall-monitoraġġ tal-implimentazzjoni tal-proposta/inizjattiva. Il-monitoraġġ tal-attivitajiet tal-programm se jsir sabiex jiġi żgurat li r-regoli u l-proċeduri għall-implimentazzjoni tal-programm ikunu ġew applikati tajjeb u sabiex jiġi verifikat jekk il-programm ikunx qed jirnexxi fl-ilħuq tal-objettivi tiegħu. Se jitwaqqaf qafas ta’ monitoraġġ, inkluż: loġika ta’ investigazzjoni, sett komprensiv ta’ indikaturi, metodi ta’ kejl, pjan ta’ ġbir ta’ dejta, proċess ċar u strutturat ta’ rapportar u monitoraġġ u evalwazzjonijiet ta’ nofs il-perjodu u finali. Il-prestazzjoni tal-programm se titkejjel bl-użu ta’ sett koerenti ta’ indikaturi tal-prestazzjoni, l-impatt, ir-riżultati u l-output konnessi mal-objettivi u l-prijoritajiet ġenerali u speċifiċi tal-programm u l-bini tal-konnessjoni mal-Pjan ta’ Ġestjoni tal-Kummissjoni. Il-lista dettaljata tal-indikaturi tal-impatt, ir-riżultati u l-produzzjoni hija disponibbli fil-Valutazzjonijiet tal-Impatt tal-programmi rilevanti. DĠ TAXUD identifika l-miri għal ċerti outputs tal-programm. Madankollu għal ċertu objettivi oħra dan għadu mhux fattibbli f’dan il-perjodu. Il-miri ta’ dawk l-outputs se jiġu identifikati qabel il-bidu tal-programm Fiscalis 2020 minn DĠ TAXUD u se jiġu ppreżentati lill-Kumitat tal-programm għall-approvazzjoni fil-qafas tal-proċedura tal-programm ta’ Ħidma Annwali. L-objettivi ġenerali u speċifiċi ser jitkejlu, fost l-oħrajn, permezz tad-disponibbiltà tan-Netwerk ta' komunikazzjoni Komuni għas-sistemi ta' Informazzjoni Ewropej u l-mira tad-disponibbiltà ser tkun ta' 97 %. 1.5. Raġunijiet għall-proposta/inizjattiva 1.5.1. Ir-rekwiżit jew rekwiżiti li jridu jiġiu sodisfatti fuq medda qasira jew medda twila ta’ żmien Il-proposta tikkontribwixxi għall-Istrateġija Ewropa 2020 u l-implimentazzjoni ta’ leġiżlazzjonijiet varji oħra tal-Unjoni kif elaborat taħt il-Kapitolu 1.4.1 1.5.2. Il-valur miżjud tal-involviment tal-UE Huwa ta’ benefiċċju akbar li jinbdew azzjonijiet fil-livell tal-Unjoni milli fil-livell tas-27 Stat Membru kif deskritt fid-dettall fil-Kapitolu 3.2 tal-memorandum spjegattiv. 1.5.3. It-tagħlimiet minn esperjenzi simili fl-imgħoddi Mil-lat ekonomiku, azzjoni fil-livell tal-UE hija ħafna iżjed effiċjenti. Is-sinsla tal-kooperazzjoni tat-tassazzjoni hija netwerk ta’ komunikazzjoni dedikata sigura ħafna li hija operattiva sa mill-ewwel programmi ta’ kooperazzjoni fil-qasam tat-taxxa fil-bidu tas-snin 90. Huwa joħloq interkonnessjoni bejn l-amministrazzjonijiet tat-taxxa nazzjonali f’madwar 5 000[40] punt ta’ konnessjoni Din in-netwerk tal-IT tiżgura li kull amministrazzjoni nazzjonali tkun teħtieġ li tikkonnettja darba biss ma’ din l-infrastruttura komuni sabiex tkun tista’ tiskambja kwalunkwe tip ta’ informazzjoni. Jekk infrastruttura bħal din ma tkunx disponibbli, l-amministrazzjonijiet tat-taxxa tal-Istati Membri jkollhom jingħaqdu 26 darba mas-sistemi nazzjonali ta’ kull wieħed mill-Istati Membri l-oħra. Pedamenti oħra tal-programm huma attivitajiet li jlaqqgħu flimkien uffiċjali tat-taxxa bl-għan li jiskambjaw l-aħjar prattiki, sabiex, pereżempju, jitgħallmu minn xulxin, janalizzaw problema jew ifasslu gwida. Li kieku l-Istati Membri kien ikollhom jitgħallmu minn xulxin billi jiżviluppaw l-attivitajiet proprji barra l-umbrella tal-programm, kollha kienu jiżviluppaw il-grupp ta' għodod u l-modi ta’ ħidma tagħhom. Li kieku s-sinerġiji bejn l-attivitajiet kienu jintilfu u ma kinux jiġu implimentati attivitajiet komuni b’mod sistematiku fil-livell tas-27 Stat Membru. Huwa ħafna iżjed effiċjenti li, bl-appoġġ tal-programm, il-Kummissjoni taġixxi bħala sensar tal-attività bejn il-pajjiżi parteċipanti. Valur miżjud importanti ieħor huwa wieħed ta’ natura mhux tanġibbli. Il-programm kien strumentali sabiex jinħoloq sens ta’ interess komuni, billi stimola l-fiduċja reċiproka u ġġenera spirtu ta’ kooperazzjoni bejn l-Istati Membri u l-Istati Membri u l-Kummissjoni fl-oqsma tat-tassazzjoni. 1.5.4. Il-koerenza u s-sinerġija possibbli ma’ strumenti rilevanti oħra Il-ġestjoni tal-programmi Fiscalis 2020 u Dwana 2020 ser jiġu allinjati kulfejn possibbli. Il-programmi jikkondividu netwerk komuni għall-implimentazzjoni ta' Sistemi tal-IT Ewropej, pjattaforma għal kollaborazzjoni onlajn (PICS) u għodda komuni għar-Rappurtar ta' Attività (ART2). Il-metodoloġiji applikati għall-Bini tal-Kapaċità Umana huma kondiviżi wkoll bejn iż-żewġ programmi. Skont l-evalwazzjoni ta’ nofs il-perjodu tal-programmi DĠ HOME dwar il-Prevenzjoni ta’ u l-Ġlieda kontra l-Kriminalità (ISEC) u l-Prevenzjoni, it-Tħejjija u l-Ġestjoni tal-Konsegwenzi ta’ Atti Terroristiċi u Riskji Oħra Relatati mas-Sigurtà (CIPS)[41] il-mudell ta’ ġestjoni tal-programm Dwana u Fiscalis 2013 “joffri l-iżjed prospettivi promettenti għat-titjib tal-ġestjoni ta’ ISEC/CIPS billi jippermetti li jkun hemm rispons ta’ malajr u flessibbli għal ħtiġijiet operattivi”. Is-sinsla għas-sistemi trans-Ewropej tal-IT hija n-netwerk CCN/CSI, li qiegħda tintuża wkoll mill-OLAF għall-iskambju (u l-ħżin) ta' informazzjoni fuq l-irregolaritajiet u l-frodi. Għal dan il-fini ż-żewġ DĠs jibbenefikaw minn ekonomiji ta’ skala. 1.6. It-tul ta' żmien u l-impatt finanzjarju X Proposta/inizjattiva ta’ tul ta’ żmien limitat – ¨ Proposta/Inizjattiva fis-seħħ mill-01/01/2014 sal-31/12/2020 – X Impatt finanzjarju mill-2014 sal-2023 (mill-2021 sal-2023 biss għall-approprjazzjonijet tal-ħlasijiet) ¨ Proposta/inizjattiva ta’ tul ta' żmien mhux limitat – Implimentazzjoni b’perjodu tal-bidu minn [SSSS] sa [SSSS], – segwita minn operazzjoni fuq skala sħiħa. 1.7. Il-metodu/metodi ta’ ġestjoni previst(i)[42] X Il-ġestjoni diretta ċentralizzata mill-Kummissjoni ¨ Ġestjoni ċentralizzata indiretta bid-delega tal-kompiti ta’ implimentazzjoni lil: ¨ aġenziji eżekuttivi ¨ korpi stabbiliti mill-Komunitajiet[43] ¨ korpi nazzjonali tas-settur pubbliku/korpi b’missjoni ta’ servizz pubbliku ¨ persuni fdati bl-implimentazzjoni ta' azzjonijiet speċifiċi skont it-Titolu V tat-Trattat dwar l-Unjoni Ewropea u identifikati fl-att bażiku relevanti skont it-tifsira tal-Artikolu 49 tar-Regolament Finanzjarju ¨ Ġestjoni kondiviża mal-Istati Membri ¨ Ġestjoni deċentralizzata ma’ pajjiżi terzi ¨ Il-ġestjoni konġunta ma’ organizzazzjonijiet internazzjonali (trid tiġi speċifikata) Jekk hemm indikat aktar minn metodu wieħed ta’ ġestjoni, jekk jogħġbok ipprovdi dettalji fit-taqsima "Kummenti". Kummenti / 2. MIŻURI TA’ ĠESTJONI 2.1. Ir-regoli dwar il-monitoraġġ u r-rappurtar Speċifika l-frekwenza u l-kundizzjonijiet. Il-monitoraġġ tal-attivitajiet tal-programm se jsir sabiex jiġi żgurat li r-regoli u l-proċeduri għall-implimentazzjoni tal-programm ikunu ġew applikati kif xieraq (funzjoni ta' awditjar). Il-proposti għall-attivitajiet ta' azzjoni konġunta huma mmonitorjati fuq bażi permanenti permezz ta' database onlajn, Għodda għar-Rappurtar tal-Attivitajiet – (Activity Reporting Tool (ART2)), li tinkludi l-proposti u l-attivitajiet korrispondenti tagħhom. L-istess għodda tippermetti lill-benefiċjarji tal-għotjiet mogħtija taħt il-programm, primarjament l-amministrazzjonijiet tat-taxxa tal-Istati Membri, biex jirrapportaw onlajn l-ispejjeż iffinanzjati mill-għotja biex jieħdu sehem fl-attivitajiet ta' azzjoni konġunta. Kull sena l-Istati Membri bagħtu rapport finanzjarju lill-Kummissjoni li qegħdin jużaw l-Għodda għar-Rappurtar tal-Attivitajiet. Għall-attivitajiet ta' Bini ta' Kapaċitajiet tal-IT u tat-Taħriġ li huma ffinanzjati permezz ta’ akkwist, japplikaw ir-regoli standard ta’ rapportar u monitoraġġ. Il-programm se jiġi evalwat darbtejn. Ir-riżultati għall-evalwazzjoni ta’ nofs il-perjodu se jkunu disponibbli sa nofs l-2018 u dawk tal-evalwazzjoni finali tal-programm lejn l-aħħar tal-2021. L-Istati Membri, bħala l-benefiċjarji ewlenin tal-programm se jkollhom parti importanti fil-ġbir tad-dejta jew billi jipprovdu informazzjoni fil-livell tal-għodod individwali (prinċipalment permezz ta’ ART2) jew fuq l-impatt usa’ tal-programm (jew billi jipparteċipaw f’eżerċizzji tal-kejl tal-perċezzjonijiet jew permezz tal-ħruġ ta’ rapporti). S'issa, l-eżerċizzji ta’ evalwazzjoni tal-programmi eżistenti, b’mod predominanti indirizzaw primarjament partijiet interessati tal-programm, jiġifieri awtoritajiet tat-taxxa u l-esperti tagħhom li huma l-pubbliku destinatarju tal-programm. B’kunsiderazzjoni tal-importanza li jiġu kkonsultati wkoll il-partijiet interessati li huma esterni għall-programm (jiġifieri l-operaturi ekonomiċi) dwar l-impatti li l-programm għandu fuqhom u sa liema punt huma jibbenefikaw pereżempju minn kooperazzjoni aħjar bejn l-amministrazzjonijiet tat-taxxa, din id-dimensjoni ta' impatti indiretti se tiġi inkluża f'evalwazzjonijiet futuri tal-programm. 2.2. Sistema ta’ ġestjoni u kontroll 2.2.1. Ir-riskju jew riskji identifikati Ir-riskji potenzjali għall-implimentazzjoni tal-għotjiet huma relatati ma’: – L-implimentazzjoni inkorretta tal-ftehim ta’ għotja ffirmat mal-konsorzju tal-Istati Membri u l-Pajjiżi Kandidati. Il-livell ta’ riskju huwa kkunsidrat baxx, billi l-benefiċjarji huma amministrazzjonijiet pubbliċi tal-pajjiżi parteċipanti. – L-Istati Membri jiddikjaraw spejjeż għal attività li ma tkunx approvata taħt il-programm – L-Istati Membri jiddikjaraw darbtejn l-istess spejjeż Ir-riskji potenzjali għall-implimentazzjoni tal-kuntratti huma relatati ma’: – In-nuqqas ta’ osservanza tar-regoli tal-akkwist – Il-ħlas ta’ fattura għal riżultati li ma jeżistux 2.2.2. Il-metodu jew metodi ta’ kontroll previsti L-elementi ewlenin tal-istrateġija ta’ kontroll applikata huma: 1. Kontroll finanzjarju komuni għall-oqsma kollha tan-nefqa: Verifiki ex-ante tal-impenji: L-impenji kollha fid-DĠ TAXUD jiġu verifikati mill-kap tal-Unità tar-HR u l-Finanzi. Konsegwentement, 100 % tal-ammonti impenjati jiġu koperti mill-verifika ex-ante. Il-proċedura tagħti livell għoli ta’ garanzija dwar il-legalità u r-regolarità tat-tranżazzjonijiet. Verifika ex-ante tal-ħlasijiet: Il-ħlasijiet kollha jiġu vverifikati ex-ante skont ir-regolamenti finanzjarji u proċeduri stabbiliti. Dan il-kontroll fid-dettall jitwettaq minn verifikatur finanzjarju u uffiċjal awtorizzanti. Barra minn hekk, mill-inqas ħlas wieħed (mill-kategoriji kollha ta’ infiq) kull ġimgħa jintgħażel b’mod aleatorju għal verifika ex-ante fid-dettall imwettqa mill-kap tal-Unità tar-HR u l-Finanzi. Ma hemm l-ebda mira għal dak li jirrigwarda l-kopertura, billi l-għan ta’ din il-verifika huwa l-verifika “aleatorja” tal-ħlasijiet sabiex jiġi verifikat li l-ħlasijiet kollha jkunu preparati b’konformità mar-rekwiżiti. Il-ħlasijiet li jifdal jiġu pproċessati skont ir-regoli fis-seħħ fuq bażi ta’ kuljum. Dikjarazzjonijiet tal-AOSD: L-Uffiċjali ta’ Awtorizzazzjoni b’Sottodelegazzjoni kollha jiffirmaw dikjarazzjonijiet li jappoġġjaw ir-Rapport tal-Attivitajiet Annwali għas-sena kkonċernata. Dawn id-dikjarazzjonijiet ikopru l-operazzjonijiet taħt il-programm. L-AOSD jiddikjaraw li l-operazzjonijiet konnessi mal-implimentazzjoni tal-baġit ikunu twettqu skont il-prinċpji tal-ġestjoni finanzjarja soda, li s-sistemi ta' ġestjoni u kontroll stabbiliti jkunu pprovdew garanzija sodisfaċenti dwar il-legalità u r-regolarità tat-tranżazzjonijiet u li r-riskji assoċjati ma' dawn l-operazzjonijiet ikunu ġew identifikati u rraportati tajjeb u li l-azzjonijiet ta’ mitigazzjoni jkunu ġew implimentati. 2. Kontrolli addizzjonali għal kuntratti ta' akkwist: Jiġu applikati l-proċeduri ta’ kontroll għal akkwist definiti fir-Regolament Finanzjarju. Kwalunkwe kuntratt ta’ akkwist jiġi stabbilit wara l-proċedura stabbilita ta’ verifika mis-servizzi tal-Kummissjoni għal ħlas, b’kunsiderazzjoni tal-obbligi kuntrattwali u l-ġestjoni finanzjarja u ġenerali soda. Miżuri kontra l-frodi (kontrolli, rapporti, eċċ) huma previsti fil-kuntratti kollha konklużi bejn il-Kummissjoni u l-benefiċjarji. Jitfasslu termini dettaljati ta’ referenza u mill-bażi ta’ kull kuntratt speċifiku. Il-proċess ta’ aċcettazzjoni jsegwi b’mod rigoruż il-metodoloġija TAXUD TEMPO: ir-riżultati jiġu riveduti, jekk ikun meħtieġ emendati u finalment aċcettati (jew miċħuda) b’mod espliċitu. Ma tista’ titħallas l-ebda fattura mingħajr “ittra ta’ aċcettazzjoni”. Il-proċedura sabiex isiru ordnijiet u għall-aċċettazzjoni ta' riżultati tkopri wkoll il-ġestjoni ta' assi Kull ass jiġi ordnat u aċċettat konsegwentement u mdaħħal f'għodda korporattiva tal-IT tal-Kummissjoni Ewropea (ABAC assets) fil-valur tal-akkwist tiegħu. Id-diprezzament huwa awtomatiku u msejjes fuq ir-regoli kontabilistiċi tal-Kummissjoni. Verifika teknika għal akkwist Id-DĠ TAXUD iwettaq kontrolli fuq ir-riżultati u jissorvelja l-operat u s-servizzi mwettqa mill-kuntratturi. Iwettaq ukoll verifiki tal-kwalità u s-sigurtà tal-kuntratturi tagħhom fuq bażi regolari. Il-verifiki tal-kwalità jivverifikaw il-konformità tal-proċessi effettivi tal-kuntratturi mar-regoli u l-proċeduri definiti fil-pjanijiet ta’ kwalità tagħhom. Il-verifiki tal-kwalità jiffukaw fuq il-proċessi speċifiċi, il-proċeduri u l-istabbiliment. Kontroll amministrattiv ex-post fuq in-naħa operazzjonali u dik finanzjarja Meta jintemm kull kuntratt, il-fajl kollu jiġi vverifikat mill-unitajiet operazzjonali u finanzjarji qabel ma jingħalaq formalment. 3. Kontrolli addizzjonali għall-għotjiet Il-ftehim ta’ għotja ffirmat mill-benefiċjarji tal-programm (l-amministrazzjonijiet tat-taxxa fl-Istati Membri u l-Pajjiżi Kandidati) jiddefinixxi l-kundizzjonijiet li japplikaw għall-finanzjament ta’ attivitajiet li jaqgħu taħt l-għotja, inkluż kapitolu dwar il-metodi ta’ kontroll. L-amministrazzjonijiet parteċipanti kollha impenjaw ruħhom li jirrispettaw ir-regoli finanzjarji u amministrattivi tal-Kummissjoni dwar l-ispejjeż. L-attivitajiet li għalihom il-benefiċjarji tal-għotjiet jistgħu jiffinanzjaw il-parteċipazzjoni mill-għotjiet huma identifikati f’database onlajn (ART2 – Għodda għar-Rapportar ta’ Attivitajiet). L-Istati Membri jirraportaw l-infiq tagħhom fl-istess database li għandu numru ta’ kontrolli inkorporati għat-tnaqqis tal-iżbalji. Pereżempju, l-Istati Membri jistgħu jirraportaw spejjeż għal attivitajiet li għalihom ikunu ġew mistiedna u jistgħu jagħmlu dan darba biss. Minbarra l-kontrolli li huma inkorporati fis-sistema ta’ rapportar, id-DĠ TAXUD iwettaq kontrolli fuq dokumenti u verifiki fuq il-post fuq bażi ta’ kampjuni. Dawn il-kontrolli jitwettqu ex-post u jkunu msejsa fuq kampjunar ibbażat fuq ir-riskju. L-istrateġija ta’ kontroll tippermetti li l-piż amministrattiv fuq il-benefiċjarji tal-għotja jinżamm kemm jista’ jkun limitat u proporzjonali mal-baġit allokat u r-riskji perċepiti. L-effett ta' miżuri ta' simplifikazzjoni, bħas-sostituzzjoni ta' kosti reali minn ammonti sħaħ, x'aktarx li jkun wieħed marġinali f'termini ta' gwadann baġitarju. Il-benefiċċju ewlieni tiegħu ser ikun fil-livell ta' gwadanni fl-effiċjenza u piż amministrattiv imnaqqas kemm fl-Istati Membri u kemm għall-Kummissjoni. 4. Spejjeż u benefiċċji tal-kontrolli Il-kontrolli stabbiliti jippermettu li d-DĠ TAXUD ikollu garanzija biżżejjed tal-kwalità u r-regolarità tal-infiq u jnaqqas ir-riskji ta’ nonkonformità. Il-profondità tal-valutazzjoni tilħaq il-livell tlieta[44] għall-Azzjonijiet Konġunti u l-livell erbgħa[45] għall-kuntratti tal-akkwist. Il-benefiċċju tal-miżuri ta' kontroll imsemmija hawn fuq huwa t-tnaqqis tar-riskji potenzjali għal anqas minn 2 % tal-baġit globali li jilħaq lill-benefiċjarji kollha. Miżuri addizzjonali għat-tnaqqis ulterjuri tar-riskju jkunu jirriżultaw f'kostijiet sproporzjonalment għolja u għaldaqstant mhumiex imbassra li jsiru. Id-DĠ TAXUD jikkunsidra li ma hemm l-ebda varjazzjoni bejn il-programm preżenti u attwali mil-lat ta’ kontroll u se japplika l-istess strateġija ta’ kontroll għall-programm 2020. L-ispejjeż involuti għall-implimentazzjoni tal-istrategija ta’ kontroll ta’ hawn fuq huma limitati għal 2,60 %[46] tal-baġit totali u huwa mistenni li dan il-proporzjon ma jinbidilx. Il-programm tal-istrateġija ta’ kontroll huwa kkunsidrat bħala wieħed effiċjenti sabiex jillimita r-riskju tan-nonkonformità għal anqas minn 2 % u proporzjonali mar-riskji involuti. 2.3. Il-miżuri għall-prevenzjoni tal-frodi u tal-irregolaritajiet Speċifika l-miżuri ta’ prevenzjoni u protezzjoni eżistenti jew previsti. Minbarra l-applikazzjoni tal-mekkaniżmi kollha ta’ kontroll regolatorju, id-DĠ se jfassal strateġija kontra l-frodi konformi mal-istrateġija l-ġdida kontra l-frodi tal-Kummissjoni (CAFS) adottata fl-24 ta' Ġunju 2011 sabiex jiġi żgurat inter alia li l-kontrolli relatati tiegħu kontra l-frodi jkunu kompletament konformi mal-CAFS u li l-approċċ għall-ġestjoni tar-riskju ta' frodi tiegħu jkun immirat għall-identifikazzjoni tal-oqsma ta' riskju ta' frodi u r-rispons adegwat. Fejn hu neċessarju se jitwaqqfu gruppi ta' netwerking u għodod adegwati tal-IT apposta biex jiġu analizzati l-każijiet ta' frodi marbuta mal-programm Fiscalis 2020. 3. VALUTAZZJONI TAL-IMPATT FINANZJARJU TAL-PROPOSTA/INIZJATTIVA 3.1. L-intestatura jew intestaturi tal-qafas finanzjarju pluriennali u l-linja jew il-linji tal-baġit tan-nefqa affettwati · Il-linji tal-baġit tan-nefqa eżistenti Skont l-intestaturi u l-intestaturi tal-baġit tal-qafas finanzjarju pluriennali. Intestatura tal-qafas finanzjarju pluriennali || Linja baġitarja || Tip ta' nefqa || Kontribuzzjoni Numru [Deskrizzjoni………………………...…….] || Diff/Mhux diff. ([47]) || mill-pajjiżi tal-EFTA[48] || mill-pajjiżi kandidati[49] || minn pajjiżi terzi || fis-sens tal-Artikolu 18(1)(aa) tar-Regolament Finanzjarju || || || || || || · Linji ġodda tal-baġit mitluba Skont l-intestaturi u l-intestaturi tal-baġit tal-qafas finanzjarju pluriennali. Intestatura tal-qafas finanzjarju pluriennali || Linja baġitarja || Tip ta' nefqa || Kontribuzzjoni Numru [Intestatura……………………………………..] || Diff/Mhux diff. || minn pajjiżi tal-EFTA || minn pajjiżi kandidati || minn pajjiżi terzi || fis-sens tal-Artikolu 18(1)(aa) tar-Regolament Finanzjarju || || || || || || 1 || 14.04.04 – Fiscalis 2020 || Diff. || LE || IVA || LE || LE 1 || 14.01.04.05 Fiscalis2020 – Nefqa fuq ġestjoni amministrattiva || Mhux diff || LE || LE || LE || LE 3.2. L-impatt stmat fuq in-nefqa[50] 3.2.1. Is-sommarju tal-impatt stmat fuq in-nefqa L-ispejjeż relatati mal-introduzzjoni possibbli ta’ sistema Ewropea ġdida tal-IT, jekk din tkun meħtieġa, għall-implimentazzjoni tal-proposta dwar l-Imposta Globali fuq it-Transazzjonijiet (FTT), mhumiex inklużi fil-baġit tal-programm Fiscalis 2020, b’kunsiderazzjoni tal-istadju bikri tal-proċess tal-proposta tal-FTT. miljuni ta' EUR (sa 3 ċifri wara l-punt deċimali) Intestatura tal-qafas finanzjarju pluriennali: || 1 || Tkabbir Intelliġenti u Inklużiv DĠ: TAXUD || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || Sena 2021-2023 || TOTAL  Approprjazzjonijiet operattivi || || 14.0404 – Fiscalis 2020 || Impenji || (1a) || 33.310 || 33.310 || 33.310 || 33.410 || 33.410 || 33.410 || 33.510 || || 233.670 Pagamenti || (2a) || 9.327 || 24.316 || 27.647 || 30.007 || 30.052 || 30.062 || 30.097 || 52.162 || 233.670 Approprjazzjonijiet ta’ natura amministrattiva ffinanzjati mill-pakkett għal programmi speċifiċi[51] || || 14.010405 || || (3) || 0.100 || 0.100 || 0.100 || 0.100 || 0.100 || 0.100 || 0.100 || || 0.700 Approprjazzjonijiet TOTALI għad-DĠ TAXUD || Impenji || =1+1(a)+3 || 33.410 || 33.410 || 33.410 || 33.510 || 33.510 || 33.510 || 33.610 || || 234.370 Pagamenti || =2+2(a)+3 || 9.427 || 24.416 || 27.747 || 30.107 || 30.152 || 30.162 || 30.197 || 52.162 || 234.370  TOTAL ta’ approprjazzjonijiet operattivi || Impenji || (4) || 33.310 || 33.310 || 33.310 || 33.410 || 33.410 || 33.410 || 33.510 || || 233.670 Pagamenti || (5) || 9.327 || 24.316 || 27.647 || 30.007 || 30.052 || 30.062 || 30.097 || 52.162 || 233.670  TOTAL tal-approprjazzjonijiet ta’ natura amministrattiva ffinanzjati mill-pakkett għal programmi speċifiċi || (6) || 0.100 || 0.100 || 0.100 || 0.100 || 0.100 || 0.100 || 0.100 || 0.100 || Approprjazzjonijiet TOTALI taħt l-Intestatura 1 tal-qafas finanzjarju pluriennali || Impenji || =4+ 6 || 33.410 || 33.410 || 33.410 || 33.510 || 33.510 || 33.510 || 33.610 || || 234.370 Pagamenti || =5+ 6 || 9.427 || 24.416 || 27.747 || 30.107 || 30.152 || 30.162 || 30.197 || 52.162 || 234.370 Intestatura tal-qafas finanzjarju pluriennali: || 5 || “Nefqa amministrattiva” miljuni ta' EUR (sa 3 ċifri wara l-punt deċimali) || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL DĠ: TAXUD ||  Riżorsi umani || 4.973 || 4.973 || 4.973 || 4.973 || 4.973 || 4.973 || 4.973 || 34.811  Nefqa amministrattiva oħra || 0.220 || 0.220 || 0.220 || 0.220 || 0.220 || 0.220 || 0.220 || 1.540 DĠ TAXUD TOTALI || || 5.193 || 5.193 || 5.193 || 5.193 || 5.193 || 5.193 || 5.193 || 36.351 Approprjazzjonijiet TOTALI taħt l-Intestatura 5 tal-qafas finanzjarju pluriennali || (Impenji totali = Pagamenti totali) || 5.193 || 5.193 || 5.193 || 5.193 || 5.193 || 5.193 || 5.193 || 36.351 || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || Sena 2021-2023 || TOTAL Approprjazzjonijiet TOTALI taħt l-Intestatura 1 sa 5 tal-qafas finanzjarju pluriennali || Impenji || 38.603 || 38.603 || 38.603 || 38.703 || 38.703 || 38.703 || 38.803 || || 270.721 Pagamenti || 14.620 || 29.609 || 32.940 || 35.300 || 35.345 || 35.355 || 35.390 || 52.162 || 270.721 Stima tal-impatt fuq l-approprjazzjonijiet operattivi – Il-proposta/inizjattiva teħtieġ l-użu tal-approprjazzjonijiet operattivi, kif spjegat hawn taħt: f’miljuni ta' EUR (sa 3 ċifri wara l-punt deċimali) Indika l-għanijiet u r-riżultati ò || || || 2014 || 2015 || 2016 || 2017 || 2018 || 2019 || 2020 || TOTAL RIŻULTATI Tip ta’ riżultati[52] || Spiża medja tar-riżultat || Numru ta' riżultati || Spiża || Numru ta' riżultati || Spiża || Numru ta' riżultati || Spiża || Numru ta' riżultati || Spiża || Numru ta' riżultati || Spiża || Numru ta' riżultati || Spiża || Numru ta' riżultati || Spiża || L-għadd totali ta’ riżultati || Totali totali Objettiv Speċifiku: It-titjib tal-operaet tas-sistemi tat-tassazzjoni, partikolarment permezz tal-kooperazzjoni bejn il-pajjiżi parteċipanti, l-awtoritajiet tat-taxxa tagħhom, l-uffiċjali u l-esperti esterni tagħhom Bini tal-kapaċitajiet fl-IT || Numru ta’ kuntratti tal-IT || || Madwar 20 || 23.450 || || 23.450 || || 23.450 || || 23.450 || || 23.450 || || 23.450 || || 23.450 || || 164.150 Azzjonijiet konġunti || Numru ta’ avvenimenti organizzati || || Madwar 260 || 8.550 || || 8.550 || || 8.550 || || 8.550 || || 8.550 || || 8.550 || || 8.550 || || 59.850 Bini tal-Kapaċitajiet Umani || Numru ta’ taħriġ || || Għadu jrid jiġi kkonfermat || 1.310 || || 1.310 || || 1.310 || || 1.410 || || 1.410 || || 1.410 || || 1.510 || || 9.670 || || || || || || || || || || || || || || || || SPIŻA TOTALI || || || || 33.310 || || 33.310 || || 33.310 || || 33.410 || || 33.410 || || 33.410 || || 33.510 || || 233.670 3.2.2. L-impatt stmat fuq l-approprjazzjonijiet ta’ natura amministrattiva 3.2.2.1. Sommarju – Il-proposta teħtieġ l-użu tal-approprjazzjonijiet amministrattivi, kif spjegat hawn taħt: miljuni ta' EUR (sa 3 ċifri wara l-punt deċimali) || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL INESTATURA 5 tal-qafas finanzjarju pluriennali || || || || || || || || Riżorsi umani || 4.973 || 4.973 || 4.973 || 4.973 || 4.973 || 4.973 || 4.973 || 34.811 Nefqa amministrattiva oħra || 0.220 || 0.220 || 0.220 || 0.220 || 0.220 || 0.220 || 0.220 || 1.540 Subtotal tal-INTESTATURA 5 tal- tal-qafas finanzjarju pluriennali || 5.193 || 5.193 || 5.193 || 5.193 || 5.193 || 5.193 || 5.193 || 36.351 Barra l-INTESTATURA 5[53] tal-qafas finanzjarju pluriennali || || || || || || || || Riżorsi umani || p.m. || p.m. || p.m. || p.m. || p.m. || p.m. || p.m. || p.m. Infiq ieħor ta’ natura amministrattiva || p.m. || p.m. || p.m. || p.m. || p.m. || p.m. || p.m. || p.m. Subtotal barra l-INTESTATURA 5 tal-qafas finanzjarju pluriennali || p.m. || p.m. || p.m. || p.m. || p.m. || p.m. || p.m. || p.m. TOTAL || 5.193 || 5.193 || 5.193 || 5.193 || 5.193 || 5.193 || 5.193 || 36.351 3.2.2.2. L-istima tar-riżorsi umani meħtieġa – Il-proposta teħtieġ l-użu ta’ rizorsi umani, kif spjegat hawn isfel: L-istima għandha tkun espressa f’ammonti sħaħ (jew l-aktar sa punt deċimali wieħed) || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020  Karigi tat-tabella tal-persunal (uffiċjali u aġenti temporanji) 14 01 01 01 (fil-Kwartieri Ġenerali u fl-Uffiċċji ta’ Rappreżentanza tal-Kummissjoni) || 32 || 32 || 32 || 32 || 32 || 32 || 32 14 01 01 02 (Delegazzjonijiet) || p.m. || p.m. || p.m. || p.m. || p.m. || p.m. || p.m. 14 01 05 01 (Riċerka indiretta) || p.m. || p.m. || p.m. || p.m. || p.m. || p.m. || p.m. 10 01 05 01 (Riċerka diretta) || p.m. || p.m. || p.m. || p.m. || p.m. || p.m. || p.m.  Persunal estern (f’unità Ekwivalenti għall-Full Time: FTE)[54] 14 01 02 01 (CA, INT, TA, SNE mill-“pakkett globali”) || 9 || 9 || 9 || 9 || 9 || 9 || 9 14 01 02 02 (CA, INT, JED, LA u SNE fid-delegazzjonijiet) || p.m. || p.m. || p.m. || p.m. || p.m. || p.m. || p.m. 14 01 04 05 [55] || - fil-Kwartieri Ġenerali[56] || p.m. || p.m. || p.m. || p.m. || p.m. || p.m. || p.m. - fid-delegazzjonijiet || p.m. || p.m. || p.m. || p.m. || p.m. || p.m. || p.m. 14 01 05 02 (AK, ENS, INT għar-Riċerka indiretta) || p.m. || p.m. || p.m. || p.m. || p.m. || p.m. || p.m. 10 01 05 02 (AK, INT, ENS għar-riċerka diretta) || p.m. || p.m. || p.m. || p.m. || p.m. || p.m. || p.m. Linji oħra tal-baġit (speċifika) || p.m. || p.m. || p.m. || p.m. || p.m. || p.m. || p.m. TOTAL || 41 || 41 || 41 || 41 || 41 || 41 || 41 14 huwa l-qasam ta' politika jew it-titolu ta’ baġit ikkonċernat. Ir-riżorsi umani meħtieġa se jintlaħqu mill-persunal mid-Direttorat Ġenerali li huwa diġà assenjat għall-ġestjoni tal-azzjoni u/jew li diġà ġie trasferit lejn id-Direttorat Ġenerali, flimkien, jekk ikun meħtieġ, ma’ kwalunkwe allokazzjoni addizzjonali li tista’ tingħata lid-Direttorat Ġenerali li jkun qed imexxi l-azzjoni skont il-proċedura ta’ allokazzjoni annwali u fid-dawl tar-restrizzjonijiet baġitarji. Id-deskrizzjoni tal-kompiti li jridu jitwettqu: Uffiċjali u aġenti temporanji || Attivitajiet ta’ ġestjoni tal-programm, stricto senso[57], u attivitajiet ta’ implimentazzjoni tal-programm bħal studji, żvilupp, manutenzjoni u operat tas-sistemi Ewropej tal-IT Persunal estern || Assistenza lill-attivitajiet ta’ implimentazzjoni tal-programm bħal studji, żvilupp, manutenzjoni u operat tas-sistemi Ewropej tal-IT 3.2.3. Il-kompatibbiltà mal-qafas finanzjarju pluriennali attwali – Il-proposta hija kompatibbli mal-qafas finanzjarju pluriennali tal-2020. 3.2.4. Il-kontribuzzjonijiet minn partijiet terzi – Il-proposta ma tipprevedi l-ebda kofinanzjament minn partijiet terzi 3.2.5. Stima tal-impatt fuq id-dħul – Il-proposta għandha implikazzjonijiet potenzjali limitati fuq id-dħul: fil-każ li jiġu applikati penali (imsemmija fl-artikolu 13). dawn ser jiġu bbaġittjati bħala dħul ġenerali mill-baġit tal-UE [1] COM (2011)500 Finali tad-29 ta’ Ġunju 2011, Baġit għall-Ewropa 2020. [2] COM (2010) 2020 finali tat-3 ta’ Marzu 2010: Strateġija għal tkabbir intelliġenti, sostenibbli u inklużiv. [3] Evalwazzjoni ta’ nofs il-perjodu ta’ Fiscalis 2013: http://ec.europa.eu/taxation_customs/resources/documents/common/publications/studies/fiscalis2013_mid_term_report_en.pdf _ [4] DELOITTE, The future business architecture for the Customs Union and Cooperative Model in the Taxation Area in Europe (L-arkitettura futura tan-negozju għall-Unjoni Doganali u l-Mudell Kooperattiv fil-Qasam Doganali fl-Ewropa). [5] Minuti tad-disa’(9) laqgħa tal-Kumitat tal-Fiscalis fit-3 ta’ Mejju 2011 [6] Il-punti ta' konnessjoni Doganali u tat-Taxxa meta jittieħdu kollha f'salt [7] COM(2012) 388 finali [8] Qabel kienu msejħa Sistemi tal-IT Trans-Ewropej [9] ĠU L 55, 28.2.2011, p 13. [10] Is-Sħubija tal-Evalwazzjoni, evalwazzjoni ta’ nofs il-perjodu ta’ Dwana 2013, paġni 72 sa 80 RAMBOLL, evalwazzjoni ta’ nofs il-perjodu ta’ Fiscalis 2013, paragrafi 268-305. [11] COM(2011) 398 Finali tad-29 ta’ Ġunju 2011. [12] COM(2011) 706 Finali tad-9 ta’ Novembru 2011. [13] COM (2010) 245 Finali/2, Aġenda Diġitali għall-Ewropa. [14] COM (2010) 546 tas-6 ta’ Ottubru 2010, Inizjattiva Ewlenija Ewropea 2020 Unjoni tal-Innovazzjoni [15] COM(2010) 682 tat-23 ta' Novembru 2010, Aġenda għall-ħiliet ġodda u l-impjiegi . [16] COM (2010) 614, Inizjattiva Ewlenija Ewropea 2020 Politika Industrijali Integrata. [17] COM (2011) 0206 finali. [18] ĠU C , , p. . [19] Referenza għall-Evalwazzjoni(jiet) ta' nofs it-terminu u tat-terminu finali [20] COM(2010) 2020. [21] ĠU L 84, 31.3.2010, p. 1. [22] COM (2004)373 [23] Għandu jitlesta [24] COM (2010)700 [25] ĠU 28.2.2011 L 55/13 [26] ĠU L 330, 15.12.2007, p. 1 [27] ĠU L 347, 11.12.2006, p. 1 [28] ĠU L 316, 31.10.1992, p. 21 [29] ĠU L 176, 5.7.2011, p. 24 [30] ĠU L 283, 31.10.2003, p. 51 [31] ĠU L 84, 31.3.2010, p. 1. [32] ĠU L 292, 15.11.1996, p. 2. [33] ABM: Activity-Based Management (Ġestjoni Bbażata fuq l-Attività) – ABB: Activity-Based Budgeting (Ibbaġitjar Skont l-Attività). [34] Kif imsemmi fl-Artikolu 49(6)(a) jew (b) tar-Regolament Finanzjarju. [35] COM (2010) 2020 finali tat-3 ta’ Marzu 2010: Strateġija għal tkabbir intelliġenti, sostenibbli u inklużiv. [36] COM (2010) 245 Finali/2, Aġenda Diġitali għall-Ewropa. [37] COM (2010) 546 tas-6 ta’ Ottubru 2010, Inizjattiva Ewlenija Ewropea 2020 Unjoni tal-Innovazzjoni [38] COM (2010) 614, Inizjattiva Ewlenija Ewropea 2020 Politika Industrijali Integrata. [39] COM (2011) 0206 finali. [40] Il-punti ta' konnessjoni Doganali u tat-Taxxa meta jittieħdu kollha f'salt [41] COM (2005) 124 tas-6 ta’ April 2005 għandu baġit ta’ 745 miljun euro fil-qafas finanzjarju tal-2007-2013. [42] Id-dettalji tal-metodi ta' ġestjoni u r-referenzi għar-Regolament Finanzjarju huma disponibbli fis-sit tal-BudgWeb: http://www.cc.cec/budg/man/budgmanag/budgmanag_en.html [43] Kif imsemmi fl-Artikolu 185 tar-Regolament Finanzjarju. [44] Profondità tal-kontrolli – livell tlieta: kontroll b’referenza għal informazzjoni korroborattiva kompletament indipendenti [45] Profondità tal-kontrolli – livell erbgħa: kontroll b’referenza għal u inkluż aċċess għad-dokumentazzjoni sottostanti li hija disponibbli fl-istadju tal-proċess inkwistjoni. [46] Il-kost jinkludi l-għadd ta' FTE li jwettqu l-kontrolli mmultiplikati bil-kost medju tal-persunal; nefqa marbuta ma' awditjar estern, nefqa marbuta mal-manutenzjoni tas-sistema ART. [47] Diff. = Approprjazzjonijiet differenzjati / Mhux diff. = Approprjazzjonijiet Mhux differenzjati [48] EFTA: Assoċjazzjoni Ewropea tal-Kummerċ Ħieles. [49] Il-pajjiżi kandidati u, fejn applikabbli, il-pajjiżi kandidati potenzjali mill-Balkani tal-Punent [50] L-infiq huwa espress fi prezzijiet kurrenti. [51] L-assistenza u n-nefqa teknika u/jew amministrattiva bħala appoġġ tal-implimentazzjoni tal-programmi u/jew l-azzjonijiet tal-UE (dawk li kienu l-linji "BA"), tar-riċerka indiretta u r-riċerka diretta. [52] Ir-riżultati huma prodotti u servizzi li għandhom jiġu provduti (pereżempju: numru ta’ skambji ta’ studenti ffinanzjati, numru ta’ kilometri ta’ toroq mibnija, eċċ). [53] L-assistenza u n-nefqa teknika u/jew amministrattiva bħala appoġġ tal-implimentazzjoni tal-programmi u/jew l-azzjonijiet tal-UE (dawk li kienu l-linji "BA"), tar-riċerka indiretta u r-riċerka diretta. [54] CA= Aġent Kuntrattwali; INT= persunal tal-aġenzija ("Intérimaire"); JED= "Jeune Expert en Délégation" (Esperti Żgħażagħ fid-Delegazzjonijiet); LA= Aġent Lokali; SNE= Esperti Nazzjonali Ssekondati; [55] Taħt il-limitu massimu għal persunal estern minn approprjazzjonijiet operattivi (qabel kienu linji "BA"). [56] Essenzjalment għall-Fondi Strutturali, il-Fond Agrikolu Ewropew għall-Iżvilupp Rurali (FAEŻR) u l-Fond Ewropew għas-Sajd (FES) [57] In-numru ta’ karigi involuti fl-attivitajiet ta’ ġestjoni tal-programm strictu senso huwa limitat għal 18.